Diari Oficial de la Generalitat Valenciana


Sumari del DOGV 9897, del 19-07-2024 (2024/7191)

RESOLUCIÓ de 15 de juliol de 2024, de la consellera d’Innovació, Indústria, Comerç i Turisme, per la qual s’efectua la convocatòria per a l’exercici 2024 d’ajudes per a impulsar projectes industrials que siguen estratègics per a la reindustrialització de la Comunitat Valenciana. STRATG 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9897

Data del DOGV
:   19-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7191

CVE
:   SISQ-M-0507-7663

Data del document
:   15-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * ajuda pública
    * indústria diversa
    * industrialització
    * ajuda a la indústria

La Llei 38/2003, de 17 de novembre, general de subvencions, establix en l’article 23 que el procediment per a la concessió de subvencions s’iniciarà sempre d’ofici, per mitjà d’una convocatòria aprovada per l’òrgan competent.

L’Orde 1/2024, de 30 de gener, de la Conselleria d’Innovació, Indústria, Comerç i Turisme per la qual s’establixen les bases reguladores per a la concessió d’ajudes per a impulsar la reindustrialització de l’economia de la Comunitat Valenciana (DOGV 9781, 05.02.2024), d’ara en avant les bases reguladores, regula en el capítol II del títol II les subvencions per a impulsar projectes industrials que siguen estratègics per a la Comunitat Valenciana.

En els pressupostos de la Generalitat per a 2024 s’inclou, dins de l’annex de transferències i subvencions, la línia de subvenció S0166 del programa 722A00, denominada «Atracció de projectes estratègics per a la reindustrialització de la Comunitat Valenciana», amb una dotació actual de 09.196.010 euros, dels quals n’hi ha compromesos 2.005.438,01 euros per a atendre els pagaments de l’anualitat 2024 de la convocatòria plurianual de l’exercici 2023.

Mitjançant la present resolució es convoquen per a l’exercici 2024, per un import inicial màxim de 36.543.068,57 euros, ajudes per a impulsar projectes industrials que siguen estratègics per a la reindustrialització de la Comunitat Valenciana, tot això a l’empara del capítol II del títol II de les bases reguladores, i en els termes i les condicions delimitats en la present convocatòria.

La present convocatòria queda sotmesa, a més, en el que siga procedent, a la Llei 38/2003, de 17 de novembre, general de subvencions; al Reial decret 887/2006, de 21 de juliol, pel qual s’aprova el seu reglament, i a la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

A més, estes ajudes són compatibles amb el mercat interior d’acord amb els articles 107 i 108 del Tractat de funcionament de la Unió Europea, i queden exemptes de l’obligació de notificació a la Comissió, ja que s’emparen en la normativa següent, segons l’opció realitzada per les sol·licitants per a cada tipus de cost:

a. El Reglament (UE) núm. 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, publicat en el *Diari Oficial de la Unió Europea*  (DO L de 15.12.2023), d’ara en avant el Reglament *de minimis*.

b. Els articles 14, 25, 36, 38, 41, 47 i 49 del Reglament (UE) número 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187/1, 26.06.2014), modificat pel Reglament (UE) 2017/1084, de la Comissió, de 14 de juny de 2017 (DOUE L 156, de 20.06.2017); pel Reglament (UE) núm. 2020/972 de la Comissió, de 2 de juliol de 2020 (DOUE L 215, de 07.07.2020); pel Reglament (UE) núm. 2021/452, de la Comissió, de 15 de març de 2021 (DOUE L 89, de 16.03.2021); pel Reglament (UE) núm. 2021/1237, de la Comissió, de 23 de juliol de 2021 (DOUE L 270, de 29.07.2021); pel Reglament (UE) núm. 2023/917, de la Comissió, de 4 de maig de 2023 (DOUE L 119, de 5.5.2023), i pel Reglament (UE) núm. 2023/1315, de la Comissió, de 23 de juny de 2023 (DOUE L 167, de 30.6.2023), d’ara en avant RGEC.

Per això, i en virtut de les facultats que em conferix l’article 28 de la Llei 5/1983, de 30 de desembre, del Consell, i l’article 160.4 b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions,

RESOLC

*Primer. Objecte de la convocatòria i actuacions subvencionables*

L’objecte de la present resolució és convocar per a l’exercici 2024 ajudes en règim de concurrència competitiva, per a impulsar la realització de projectes a la Comunitat Valenciana, i que es puguen considerar estratègics per a la reindustrialització de la Comunitat Valenciana, per concórrer dos o més de les circumstàncies següents:

1) Per tindre un caràcter tractor industrial amb efectes, almenys, a mitjà o llarg termini a la Comunitat Valenciana dels sectors emergents de la indústria aeroespacial, la valorització de materials, l’aprofitament de la biomassa, la generació d’hidrogen verd o la producció de semiconductors: es considerarà que reunix esta circumstància si s’aporta informació i dades creïbles que acrediten que tant les sol·licitants com el projecte proposat, tenen les característiques necessàries per a liderar un creixement significatiu d’estos sectors a la Comunitat Valenciana, més enllà del creixement en la mateixa sol·licitant i les seues empreses proveïdores.

2) Per la seua capacitat de generar ocupació en el territori: es considerarà que reunix esta circumstància quan es justifique adequadament, amb informació creïble, que el projecte generarà almenys 100 o més ocupacions indefinides directes a la Comunitat Valenciana, entre 2024 i 2026.

3) Per generar determinades externalitats positives de gran rellevància sobre l’activitat econòmica o a la Comunitat Valenciana: es considera que reunix esta circumstància quan s’acredite amb informació fiable que el projecte pot suposar l’inici d’una nova activitat industrial rellevant al territori; la introducció d’una innovació que afecte no sols una empresa, sinó tot el sector; l’atracció d’inversió estrangera rellevant; la relocalització al nostre territori d’indústries que s’havien deslocalitzat, o altres externalitats positives degudament justificades.

4) Per la seua capacitat per a mobilitzar una gran inversió a la Comunitat Valenciana: es considera que reunix esta circumstància quan s’acredite amb informació fiable que el projecte suposarà una inversió privada, excloent-ne el finançament públic, d’almenys 10 milions d’euros entre 2024 i 2026.

5) Per suposar un impuls de la descarbonització de la indústria. Es considerarà que reunix esta circumstància quan s’acredite amb informació fiable que el projecte pot comportar un avanç substancial en la descarbonització de les fonts d’energia utilitzades en els processos productius en un sector industrial de la Comunitat Valenciana.

*Segon. Finançament*

1. Per a l’exercici 2024, i de conformitat amb el que establix la Llei de pressupostos de la Generalitat per a l’exercici esmentat, les ajudes convocades es finançaran amb càrrec a la línia S0166 del programa pressupostari 25.27.95.858.75, capítol VII, fins a un import global màxim de 80.634.862,57 euros, procedents de fons propis de la Generalitat, d’acord amb el desglossament següent per anualitats:

Exercici 2024: 7.994.561,99 euros

Exercici 2025: 5.343.278,58 euros

Exercici 2026: 6.000.000,00 euros.

2. Les anualitats corresponents a exercicis futurs quedaran condicionades a l’existència de crèdit adequat i suficient en els pressupostos corresponents de la Generalitat. La modificació de la distribució aprovada inicialment requerirà la tramitació de l’expedient corresponent de reajustament d’anualitats.

3. No obstant això, i tal com permet el punt 2 de l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, les quanties màximes anteriors es podran incrementar en una quantia addicional màxima que es fixa en 40 milions d’euros, sense necessitat d’una nova convocatòria, si concorre alguna de les circumstàncies següents:

1a. Haver-se presentat en altres convocatòries sol·licituds d’ajudes per un import inferior al gasto previst inicialment per a estes, o per haver-se resolt altres convocatòries per un import inferior al gasto previst inicialment en estes, o per haver-se reconegut o liquidat obligacions derivades d’altres convocatòries per un import inferior a la subvenció concedida. En tot cas, per a poder aplicar la quantia addicional, en qualsevol d’estos casos s’exigirà que es tracte de convocatòries a càrrec de crèdits de la mateixa secció pressupostària, i que la circumstància que determine l’increment quede degudament certificada per l’òrgan responsable de la instrucció del procediment.

2a. Haver-se incrementat l’import del crèdit pressupostari disponible a conseqüència d’una generació, una ampliació o una incorporació de crèdit.

4. L’efectivitat de la quantia addicional exigirà la declaració prèvia de la Direcció General d’Indústria de la disponibilitat del crèdit a conseqüència de les circumstàncies assenyalades abans, la publicació prèvia dels crèdits disponibles addicionals en el *Diari Oficial de la Generalitat Valenciana*, sense que esta publicació supose l’obertura de termini per a presentar noves sol·licituds ni l’inici d’un nou còmput de termini per a resoldre ni modificarà els terminis de justificació establits en esta convocatòria, i, si és el cas, s’efectuarà l’aprovació prèvia de la modificació pressupostària procedent en un moment anterior a la resolució de concessió de la subvenció.

5. Sense perjuí del que disposen els apartats anteriors, i tal com permet el punt 6 de l’article 11 del Decret 77/2019 esmentat, amb posterioritat a la resolució de concessió de les subvencions es podrà dictar una resolució complementària de concessió, que incloga sol·licituds que, fins i tot complint tots els requisits, no hagen sigut beneficiàries per esgotament del crèdit disponible, en el cas que es produïsquen eventuals augments sobrevinguts en este.

*Tercer. Empreses i entitats beneficiàries*

1. Podran ser beneficiàries d’esta convocatòria les empreses privades, industrials o de servicis vinculats directament a la indústria de la Comunitat Valenciana, que hagen de desenvolupar al territori de la Comunitat Valenciana els projectes que es puguen considerar estratègics per a la reindustrialització, conformement als criteris establits en el resolc primer.

Així mateix, també podran ser beneficiàries les associacions empresarials i les agrupacions empresarials innovadores, que estiguen directament vinculades a la indústria de la Comunitat Valenciana, que hagen de desenvolupar al territori de la Comunitat Valenciana els projectes que es puguen considerar estratègics per a la reindustrialització, d’acord amb els criteris establits en el resolc primer.

2. A l’efecte d’esta convocatòria, s’entendrà per empresa privada tota entitat que realitze una activitat econòmica independentment de la seua forma jurídica, que no forme part del sector públic, tinga personalitat jurídica pròpia i diferenciada, i que acredite estar vàlidament constituïda i inscrita en el Registre Mercantil, el Registre de cooperatives o el Registre de societats laborals en el moment de presentar la sol·licitud d’ajuda. Per tant, en queden excloses com a possibles beneficiàries les persones físiques i les comunitats de béns.

3. A l’efecte d’esta convocatòria, es consideraran petites i mitjanes les empreses que ocupen menys de 250 persones i que, a més, o bé tinguen un volum de negoci anual no superior a 20.248.530 d’euros, o bé un balanç general anual no superior a 25.992.406 d’euros. En el cas d’empreses vinculades o associades, s’hauran d’aplicar les regles per al càlcul dels efectius i els imports financers establides en l’annex I del Reglament UE núm. 651/2014, de la Comissió, de 17 de juny de 2014. Es consideraran grans empreses les que, tenint en compte totes les dades d’empreses associades o vinculades, ocupen 250 persones o més, o les que, ocupant menys persones, superen simultàniament els dos límits anteriors de volum de negoci i de balanç general.

Es consideraran petites empreses les que ocupen a menys de 50 persones i el volum de negoci de les quals anual o el balanç anual de la qual no supere els 13.797.521 d'euros.

Es consideraran com a mitjanes a les empreses que ocupen entre 50 i 249 persones i que, a més, o bé tinguen un volum de negoci anual superior a 10 milions d'euros i igual o inferior a 62.820.858 euros, o bé un balanç general superior a 51.869.313 euros i igual o inferior a 55.942.933 euros.

4. A l’efecte d’esta convocatòria, es considerarà que la beneficiària desenvoluparà un projecte industrial a la Comunitat Valenciana, si el projecte s’ha de desenvolupar majoritàriament en un establiment productiu situat a la Comunitat Valenciana, amb independència d’on es trobe el domicili social de l’empresa o l’entitat, i l’activitat principal del projecte proposat per a subvencionar s’emmarca clarament en un o diversos CNAE dels CNAE següents de la Classificació nacional d’activitats econòmiques (CNAE-2009) aprovada pel Reial decret 475/2007, de 13 d’abril:

a) Grup d’activitats C “Indústria manufacturera” (codis del 10 a 33).

b) CNAEs de valorització de materials (codis 3821,3822, 3831 i 3832).

c) CNAEs vinculats al sector de semiconductors (codis 6201, 6202, 6209, 6311, 7112 i 7219) sempre que l’activitat a subvencionar estiga vinculada al disseny i la producció de semiconductors.

5. La vinculació del projecte industrial amb alguna d’estes activitats haurà de justificar-se motivadament en la memòria descriptiva, i mitjançant l’acreditació d’un CNAE industrial per la sol·licitant, que haurà de constar en la nota informativa, o, si és el cas, en l’informe de seguretat social, establits en les lletres a i b del punt 5 del resolc nové. L’absència d’adscripció d’un CNAE industrial en els documents esmentats suposarà la inadmissió de la sol·licitud per no reunir els requisits de la convocatòria, sense necessitat d’un requeriment previ.

6. Les associacions empresarials només podran obtindre la condició de beneficiàries si tenen personalitat jurídica pròpia i diferenciada, tenen l’establiment o el domicili social a la Comunitat Valenciana i justifiquen de manera suficient, en l’apartat corresponent de la memòria descriptiva, la seua vinculació directa i la del projecte amb la indústria al territori de la Comunitat Valenciana. Sense perjuí d’altres formes de justificació de la vinculació directa d’una associació amb la indústria valenciana, es consideraran en tot cas vinculades les associacions que es componguen majoritàriament d’empreses industrials.

7. Cada beneficiària només podrà presentar una sol·licitud d’ajuda. En cas que es presente més d’una sol·licitud, es considerarà admissible únicament l’última sol·licitud que es registre en la seu electrònica de la Generalitat.

8. La justificació insuficient de la vinculació de l’empresa o l’entitat i del projecte d’actuació amb l’activitat industrial comportaran la inadmissió de la sol·licitud i l’exclusió de la seua avaluació, sense necessitat que l’Administració requerisca prèviament a l’entitat sol·licitant que esmene el defecte.

9. No obstant això, no podran ser beneficiàries:

a) Les empreses dedicades a la producció primària de productes de la pesca i de l’aqüicultura.

b) Les empreses dedicades a la transformació i la comercialització de productes de la pesca i de l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) Les empreses dedicades a la producció primària de productes agrícoles.

Si una empresa opera en els sectors que preveuen les lletres a, b o c de l’apartat anterior, i també en un o més sectors o desenvolupa altres activitats no excloses del reglament *de minimis*  o de l’RGEC, es podran concedir les ajudes en relació amb estos sectors o activitats sempre que l’empresa beneficiària puga garantir per mitjans apropiats, com ara la separació d’activitats o la distinció de costos, que les activitats dels sectors exclosos no es beneficien de les ajudes *de minimis*  o de l’RGEC.

10. A més, en el cas d’emparar tot o una part del projecte estratègic en l’RGEC no podran obtindre la condició de beneficiàries:

a) Les empreses que estiguen subjectes a una orde de recuperació pendent després d’una decisió prèvia de la Comissió que haja declarat una ajuda concedida pel mateix estat membre il·legal i incompatible amb el mercat interior.

b) Les empreses en crisi en la data de la sol·licitud, excepte les empreses que no estaven en crisi el 31 de desembre de 2019, però que van passar a ser empreses en crisi durant el període comprés entre l’1 de gener de 2020 i el 31 de desembre de 2021, que sí que podran ser beneficiàries.

11. En el cas que els gastos subvencionables a la inversió s’emparen en l’article 14 de l’RGEC, no podran concedir-se ajudes:

a) Als sectors de l’acer, el lignit i el carbó, segons les definicions dels sectors anteriors incloses en l’article 2 de l’RGEC.

b) Al sector del transport, segons la definició d’este inclosa en l’article 2 de l’RGEC, així com la infraestructura corresponent.

c) La producció, l’emmagatzematge, el transport, la distribució i les infraestructures d’energia.

d) En el sector de la banda ampla.

12. Tampoc podran obtindre la condició de beneficiàries les sol·licitants en les quals concórrega alguna de les circumstàncies que preveuen els apartats 2, 3 i 3 bis de l’article 13 de la Llei 38/2003, de 17 de novembre, general de subvencions, especialment les que es troben en situació concursal i no acrediten que tenen un conveni aprovat judicialment.

*Quart. Obligacions de les beneficiàries*

1. Les entitats beneficiàries d’estes ajudes hauran de complir totes les obligacions establides en les bases reguladores, en esta convocatòria i en la normativa que li siga aplicable.

2. En qualsevol moment de la vigència de l’expedient, les sol·licitants hauran d’actualitzar la documentació presentada que haja patit alguna modificació i, especialment, comunicar en el termini màxim de 15 dies hàbils des que es produïsquen els canvis en la representació, la raó social o l’adreça de correu electrònic de l’entitat. Esta comunicació es realitzarà utilitzant el tràmit següent:

<https://www.gva.es/va/inicio/procedimientos?id_proc=22031>.

Es consideraran correctament practicades les notificacions anteriors a la data de comunicació d’estes variacions a l’Administració, que s’hagen dirigit a la persona representant i comunicat a l’adreça de correu electrònic que figure en l’apartat “Notificacions” de la sol·licitud.

3. Les beneficiàries hauran de comunicar, en el termini màxim de 15 dies hàbils des de la concessió, qualsevol ajuda *de minimis*  rebuda després de la presentació de la sol·licitud, així com altres ajudes públiques per als mateixos costos. L’incompliment d’esta obligació, i amb independència del reintegrament de l’ajuda concedida amb els interessos generats, podrà ser constitutiu d’una infracció administrativa en matèria de subvencions i podrà sancionar-se amb la imposició de sancions pecuniàries i, quan siga procedent, de sancions no pecuniàries segons el que disposa l’article 59 de la Llei 38/2003, de 17 de novembre, general de subvencions.

*Quint. Pressupost mínim subvencionable*

1. El pressupost subvencionable del projecte íntegre, en el període 2024 a 2026, haurà de ser igual o superior a 1.000.000 d’euros, sense tindre en compte l’IVA i sumant tots els costos subvencionables. Les sol·licituds amb costos admesos com a subvencionables que no assolisquen este pressupost mínim es desestimaran.

2. Si en la fase de justificació de la subvenció l’import total admés com a subvencionable no assolix el pressupost mínim subvencionable de l’apartat anterior, sumant les anualitats a les quals s’estenga el projecte, s’acordarà la revocació total de la subvenció i la pèrdua del dret a esta, llevat que es justifique adequadament que s’ha executat un import inferior al pressupost mínim per causes no imputables a la beneficiària, i el projecte desenvolupat manté en qualsevol cas el seu impacte estratègic.

*Sext. Termini de realització de les actuacions subvencionables*

1. Els projectes podran tindre caràcter plurianual, si així ho requerix el termini d’execució. En tot cas els projectes hauran d’iniciar-se en l’exercici de la convocatòria i el termini màxim de duració no podrà excedir l’anualitat de 2026.

En relació amb la posada en funcionament de les diverses inversions, haurà d'efectuar-se dins del termini màxim d'execució i justificació.

2. Els costos acollits al règim *de minimis*  hauran de realitzar-se entre l’1 de gener de 2024 i les dates de la justificació anual de la subvenció. Els costos acollits a l’RGEC, hauran de realitzar-se entre la data de la sol·licitud i les dates de la justificació anual de la subvenció. En el cas d'imputar gastos de nòmines i assegurances socials del mes de desembre de cada anualitat al projecte d'inversió, els corresponents a 2024 s'inclouran en els gastos de l'anualitat 2025 i els corresponents a 2025, en l'anualitat 2026.

3. En el cas de les inversions, es considerarà que la realització de les actuacions es produïx amb el pagament dels actius subvencionats. En la resta dels costos, es considerarà la data de finalització de les col·laboracions, les adquisicions o els servicis associats als costos subvencionats.

4. La beneficiària haurà de presentar la documentació justificativa de la realització de les actuacions ja finalitzades en els terminis que preveu el resolc setzé. Tots els costos subvencionables hauran d’estar pagats en estes dates.

5. Una vegada recaiga la resolució de concessió, quan per causes justificades es posen de manifest desajustaments entre les anualitats previstes en la resolució de concessió i la realitat econòmica que la seua execució exigisca, la beneficiària podrà sol·licitar de manera raonada el reajustament de les anualitats previstes en la resolució de concessió per a adaptar el calendari d’execució, sempre que els romanents crediticis ho permeten. Esta sol·licitud haurà de presentar-se, dins del termini establit en la resolució de concessió, per a cada anualitat desajustada per a l’execució del projecte. Els reajustaments d'execució de la subvenció en cap cas comporten l'ampliació del termini d'execució dels projectes.

*Sèptim. Gastos subvencionables*

1. Les empreses o les entitats sol·licitants podran triar emparar les concretes actuacions i els seus respectius costos en el marc normatiu de competència que identifiquen clarament en el model normalitzat de taula de costos, respectant en tot cas les condicions establides en estos marcs normatius vigents. En la memòria i en la taula de costos hauran d’estar clarament identificats els costos que s'acullen al reglament *de minimis*  i a cada apartat del RGEC.

2. Les sol·licitants podran emparar com a gastos subvencionables en el règim *de minimis*, alguns o tots dels següents costos relacionats amb els projectes:

a) Costos externs d’adquisició de maquinària, aparells, equips i altres actius materials directament vinculats a la producció industrial. S’admetran també com a actius vinculats a la producció industrial, els motles i les matrius, la maquinària per a certificació o control de qualitat de productes, l’equipament i la instal·lació dels laboratoris interns i sales blanques en l’establiment industrial, els transformadors, les depuradores i equips de gestió i/o reducció dels residus, emissions i efluents generats pel procés industrial, els vehicles i equips de transport per l’interior de les instal·lacions industrials, així com, en general, la maquinària i equips relacionats amb el magatzematge, embalatge, preparació i la logística de les matèries primeres, productes intermedis o productes acabats. Tots els equips i els actius es consideraran actius materials subvencionables si, a més d’estar vinculats a la producció industrial, estan inscrits en l’inventari de l’empresa, que en general seran els que no es consumixen amb l’ús i tenen una permanència en l’empresa superior a un any. S’exclouen equips com els telèfons mòbils, els ordinadors personals, els servidors, les impressores de documents, les tauletes, les consoles o similars que estiguen destinats a funcions administratives, així com altres equipaments o instal·lacions com ara portes, control d’accessos, vestidors, banys, sòls, sistemes de prevenció o extinció d’incendis, instal·lacions antirobatori, instal·lacions i l’equipament de despatxos o estances, i en general, tots els equips que no estiguen vinculats clarament a la producció industrial. No seran subvencionables els costos d’adquisició d’empreses, d’accions o de participacions socials.

b) Els costos de millores en maquinària, aparells, equips i altres actius materials preexistents en l’inventari de l’empresa, sempre que estiguen vinculats a la producció industrial i consistisquen en canvis de components essencials que suposen un avanç substancial en l’eficiència energètica d’esta, en les seues capacitats productives, en la seguretat industrial de l’empresa o en la seguretat laboral de les persones treballadores que les utilitzen. Estos avanços substancials hauran de motivar-se qualitativament i/o quantitativament en la memòria descriptiva, i la justificació insuficient comportarà l’exclusió directa d’estos gastos. No seran subvencionables els costos de meres reparacions i accions de manteniment de maquinària i/o de part dels seus components o elements auxiliars de producció.

c) Inversions en adequació de béns immobles o d’instal·lacions de l’establiment productiu, generals o específiques, sempre que siguen imprescindibles per a la instal·lació de nous actius materials adquirits i es justifique específicament en la memòria descriptiva. La justificació insuficient comportarà l’exclusió directa d’estos gastos d’adequació immobiliària o instal·lacions internes. No seran subvencionables els gastos d’obra civil com les inversions materials en urbanització, les canalitzacions, les conduccions i les connexions dels servicis necessaris per a l’activitat, ni les inversions per a la construcció, l’ampliació o l’adequació de béns immobles. En el cas d’obres que exigisquen projecte tècnic, este haurà de sotmetre’s a un informe de l’oficina de supervisió de projectes o de tècnics de l’Administració designats per esta, amb caràcter previ a la data de justificació, i caldrà acreditar-se l’existència davant l’empresa auditora.

d) Els costos de trasllat i posada en funcionament en cas d’actius materials adquirits, incloent-hi els costos de grues, muntatge i desmuntatge dels nous actius o dels que se substituïxen. També seran subvencionables els costos de connexió o adaptació d’actius preexistents per a una connexió correcta amb els nous actius adquirits, sempre que es justifique específicament en la memòria descriptiva la necessitat d’estos.

e) Costos externs d’adquisició, disseny a mesura, implantació o posada en funcionament d’actius immaterials, com ara patents, marques, models d’utilitat i llicències de fabricació, dissenys industrials o de producte, així com el programari, les aplicacions o els desenvolupaments i les innovacions industrials realitzats per tercers per a l’empresa beneficiària, sempre que estiguen vinculats directament a la producció industrial. També seran subvencionables, si és el cas, els pagaments realitzats per l’ús sense adquisició d’eixes llicències, dissenys, programari, aplicacions, desenvolupaments o innovacions. No serà subvencionable l’adquisició, el desenvolupament o el pagament per ús de llicències, programari i aplicacions que siguen de propòsit general, com ara sistemes operatius, aplicacions de xarxes, comunicacions o correu, paquets d’ofimàtica, edició i/o tractament genèric de textos o imatges.

f) Els costos imprescindibles per al registre, l’obtenció, la validació i la defensa de patents, marques, models d’utilitat, dissenys i desenvolupaments industrials i altres coneixements tècnics, generats per la beneficiària.

g) Els costos externs produïts per a obtindre el certificat o altres formes d’homologació o normalització de productes o processos industrials.

h) Costos de contractació externa d’enginyeria industrial sempre que siguen clarament necessaris per a l’execució del projecte d’inversió. Queda expressament exclosa qualsevol forma de consultoria associada a la gestió i la tramitació de subvencions, projectes, llicències, autoritzacions administratives, legalitzacions, inscripció en registres i similars que no aporten clarament un coneixement tècnic necessari per a la millora o la modernització industrial subvencionada. La partida d’enginyeria màxima que es tindrà en compte per a calcular l’import de l’ajuda no podrà superar ni el 15% del total dels gastos admesos com a subvencionables (actius materials, immaterials, enginyeria i auditoria) ni l’import de 20.000 euros, excloent-ne l’IVA.

i) Gastos laborals de personal propi de les entitats beneficiàries ocupat en centres de treball de la Comunitat Valenciana, en la mesura que s’acredite la seua participació en el projecte, i amb el límit del 15% del total dels costos del projecte.

j) Gastos de contractació de col·laboracions externes com ara consultories, servicis professionals, assistències tècniques, servicis d’informació i difusió, lloguer no permanent d’espais i qualsevol altre gasto imprescindible per a realitzar l’activitat subvencionada, que no derive d’activitats permanents o periòdiques ni estiguen relacionats amb els gastos de funcionament habitual de les entitats beneficiàries.

k) Gastos d’assessoria jurídica, gastos notarials i registrals i els gastos pericials per a desplegar el projecte subvencionat, només si estan directament relacionats amb l’activitat subvencionada i són indispensables per a l’adequada preparació o execució d’esta.

l) Gastos per l’elaboració de l’informe anual de revisió del compte justificatiu de la subvenció per una empresa auditora externa inscrita com a exercent en el Registre oficial d’auditors de comptes, fins a un import màxim subvencionable de 600 euros, excloent-ne l’IVA, per sol·licitud i per anualitat. No obstant això, este gasto no serà subvencionable en el cas que la beneficiària estiga obligada a auditar els seus comptes anuals.

3. Les empreses o les entitats sol·licitants podran emparar com a gastos subvencionables en els articles 14, 25, 36, 38, 41, 47 i 49 de l’RGEC, els costos dels projectes, les inversions o els estudis que complisquen les regles següents establides en l’annex IV d’esta convocatòria, segons el tipus d’inversió i cost.

4. Són aplicables als conceptes de gasto subvencionable les regles següents:

a) Per als costos acollits al Reglament *de minimis*  només seran admissibles els gastos de projectes que s’acredite que han sigut efectivament pagats entre l’1 de gener de cada anualitat i les dates anuals de justificació. No obstant això, sí que s’admetran com a costos pagats en termini, els gastos efectivament pagats en l’exercici anterior per a l’adquisició d’actius materials i immaterials sempre que la posada en funcionament d’estos es realitze dins del període establit en la resolució de concessió.

b) Per als costos acollits a l’RGEC, no s’admetrà cap cost de projectes que s’hagen iniciat abans que la beneficiària haja presentat la sol·licitud prèvia prevista en la base 22 de les bases reguladores o, en defecte d’això, de la presentació de la sol·licitud normalitzada.

c) Si finalitzat el termini de justificació establit en el resolc setzé s’ha pagat només una part dels gastos en què s’haja incorregut o pressupostat, s’aplicarà el principi de proporcionalitat sobre els costos pagats a l’efecte del dret al cobrament.

d) Els costos subvencionats per la present convocatòria no podran rebre simultàniament ajudes públiques d’altres convocatòries procedents d’esta o una altra administració per als mateixos costos, sense perjuí que puguen rebre altres ajudes públiques altres costos diferenciables i que no estiguen inclosos en el model normalitzat de taula de costos estimats, encara que estiguen relacionats amb el mateix projecte. Sí que podran rebre suports privats sempre que la suma dels seus imports i de la subvenció concedida en esta convocatòria no excedisca el cost total del projecte.

Les ajudes acollides al RGEC, podran acumular-se amb qualsevol altra ajuda estatal, sempre que estes mesures d'ajuda es referisquen a costos subvencionables identificables diferents.

e) Només podran considerar-se subvencionables els gastos que, de manera indubtable, responguen a la naturalesa del projecte a subvencionar i resulten estrictament necessaris, amb base en la descripció de les actuacions aportada en la memòria. Els costos hauran de tindre un nivell de desglossament suficient per a valorar-ne l’adequació a l’activitat a la qual s’associen i coincidir exactament amb les factures o els costos detallats en la taula de costos estimats. Els costos inclosos en la taula de costos estimats que no s’identifiquen clarament en la descripció de les actuacions de la memòria no s’admetran. Els conceptes amb un desglossament deficient es consideraran no subvencionables sense necessitat de requeriment previ d’esmena.

f) No s’acceptaran operacions amb persones o entitats vinculades a la beneficiària, entenent-se com a tals aquelles en les quals concórrega alguna de les circumstàncies que detalla el punt 2 de l’article 68 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.

g) Quan l’import d’adquisició de l’actiu, el servici o un altre tipus de cost subvencionable supere les quanties establides en la legislació vigent de contractació per al contracte menor, la beneficiària haurà de disposar d’almenys tres ofertes de diferents empreses proveïdores, formulades amb caràcter previ a la contracció del compromís per a l’entrega de l’actiu o la realització del servici. L’elecció entre les ofertes presentades s’haurà de fer d’acord amb criteris d’eficiència i economia i, quan no recaiga en la proposta econòmicament més avantatjosa, haurà de justificar-se expressament en una declaració responsable eixa elecció menys econòmica. No obstant això, no serà necessari disposar de tres ofertes diferents quan el gasto s’haja contractat amb anterioritat a la publicació de la concessió de l’ajuda, o quan per les especials característiques de l’actiu o el servici, es justifique en una declaració responsable que no hi ha en el mercat suficient nombre d’empreses que els presten o els subministren. Les dos declaracions responsables, si és el cas, hauran de presentar-se davant l’empresa auditora per a la seua comprovació i justificació en l’informe d’auditoria.

h) Els costos d’adquisició d’actius fixos de segona mà seran subvencionables sempre que complisquen, a més, els requisits següents:

1r. Que conste una declaració de l’empresa venedora sobre l’origen dels béns i que estos no han sigut objecte de finançament públic nacional o de la Unió Europea.

2n. Que el preu no siga superior al valor de mercat i, al mateix temps, siga inferior al cost de béns nous similars. En este sentit, serà imprescindible presentar a l’empresa auditora, juntament amb la justificació, un certificat d’una empresa taxadora independent que ho certifique.

Si no es pot acreditar el que s’establix en els punts anteriors davant l’empresa auditora, que haurà de pronunciar-se expressament sobre la qüestió en el seu informe final per a la justificació i, si és el cas, en addenda, els costos de compra de segona mà no es consideraran subvencionables, i després de la revisió de la documentació justificativa, la subvenció es minorarà en les quanties corresponents a estos costos.

i) A l’efecte del càlcul de la intensitat d’ajuda i dels costos subvencionables, totes les xifres emprades s’entendran abans de qualsevol deducció fiscal o altres càrregues. Els costos subvencionables s’hauran d’avalar mitjançant proves documentals clares, específiques i actualitzades.

j) En cap cas es consideraran gastos subvencionables els impostos indirectes quan siguen susceptibles de recuperació o compensació.

k) Quan el beneficiari de la subvenció siga una empresa, els gastos subvencionables en els quals haja incorregut en les seues operacions comercials hauran d'haver sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.

5. La justificació a l’empresa auditora dels costos subvencionables s’haurà de fer mitjançant la presentació de les factures o els documents comptables de valor probatori equivalent amb validesa en el tràfic jurídic mercantil o amb eficàcia administrativa i l’acreditació del pagament. L’acreditació del pagament s’haurà de fer amb la documentació següent:

a) Transferència bancària: còpia del resguard de la transferència en el qual figure el número de factura o, en defecte d’això, el concepte abonat i la còpia del càrrec en el compte corresponent.

b) Xecs i pagarés: còpia del xec o el pagaré firmat i còpia de l’extracte bancari del càrrec en el compte corresponent. No s’admeten xecs al portador.

c) Efectes o altres instruments mercantils garantits: còpia del document o el contracte i l’acreditació del pagament a l’empresa proveïdora per l’entitat que l’haja fet.

6. Per a acreditar els gastos de personal propi de l’entitat, la beneficiària haurà de presentar, en la fase de justificació, a l’empresa auditora un certificat de la persona responsable de personal de l’entitat sobre la imputació d’hores per persona treballadora per a cada actuació i la seua concordança amb el compte justificatiu i la memòria tecnicoeconòmica de les actuacions corresponents. Així mateix, haurà d’acreditar el pagament de l’import total de les nòmines i la Seguretat Social a càrrec de l’entitat respecte del personal propi vinculat a les actuacions subvencionades, amb nòmines i rebuts de liquidació de cotitzacions.

7. No s’admetran pagaments en metàl·lic ni pagaments per finestreta d’entitats de crèdit. Es considerarà també efectivament pagat el gasto, a l’efecte de considerar-lo subvencionable, amb la cessió del dret de cobrament de la subvenció a favor de la part creditora per raó del gasto realitzat. La justificació a l’empresa auditora d’esta cessió s’haurà de fer presentant-li l’original del document públic o privat en què s’instrumente la cessió del dret de cobrament de la subvenció i, en el cas que les parts actuen a través de representants, els títols d’apoderament en què es verifique la capacitat de les persones firmants de l’acord de cessió per a dur a terme este negoci jurídic. L’informe de l’empresa auditora haurà de fer constar expressament la comprovació d’esta capacitat i adjuntar una còpia íntegra del document de la cessió.

*Octau. Quantia de l’ajuda*

1. Per als projectes o els costos que s’emparen en el reglament *de minimis*, l’ajuda consistirà en els percentatges següents sobre els costos subvencionables en funció de la grandària de l’empresa o l’entitat:

– Fins al 40% en el cas de grans empreses.

– Fins al 50% en el cas de mitjanes empreses.

– Fins al 60% en el cas de petites empreses.

No obstant això, l’import total de les ajudes *de minimis*  que es pot atorgar a una única empresa o entitat no podrà excedir 300.000 euros durant qualsevol període de tres anys previs a la concessió. En el cas de fusions o adquisicions d’empreses, totes les ajudes *de minimis*  atorgades amb anterioritat a qualsevol de les empreses que es fusionen es tindran en compte per a determinar si l’atorgament d’una nova ajuda *de minimis*  a la nova empresa o a l’empresa adquirent supera el límit màxim pertinent.

2. Per als projectes o els costos que s’emparen en els articles 14, 25, 36, 38, 41, 47 i 49 de l’RGEC, l’ajuda consistirà en una subvenció per a cada beneficiària que no excedirà els percentatges de costos subvencionables establits com a intensitats màximes d’ajuda en estos articles, amb els increments autoritzats en estos segons el tipus d’empresa o entitat i que es concreten en l’annex III d’esta resolució.

3. Per als projectes o els costos de l’apartat anterior, l’ajuda per beneficiària i projecte no podrà superar els llindars de notificació que establix l’article 4.1 de l’RGEC i que es concreten en l’annex III d’esta resolució.

*Nové. Presentació de sol·licituds, declaracions responsables i documentació annexa*

1. La presentació de les sol·licituds normalitzades de les declaracions responsables i de la documentació annexa per a l’obtenció de les ajudes es realitzarà obligatòriament a través del tràmit telemàtic que corresponga per a estes ajudes. No obstant això, si malgrat estar obligades a presentar electrònicament la sol·licitud alguna sol·licitant la presenta presencialment, l’administració instructora li requerirà que rectifique este defecte a través de la presentació electrònica en el termini de 10 dies, i es considerarà com a data de la sol·licitud aquella en la qual es realitze la presentació telemàtica, per la qual cosa, si esta es produïx després del termini establit en el resolc dècim, la sol·licitud serà inadmesa per extemporània.

2. Les sol·licitants podran buscar el tràmit telemàtic específic en el Catàleg de servicis públics interactius de la Generalitat a través de l’enllaç [https://sede.gva.es,](https://sede.gva.es, ) o accedir-hi directament en l’apartat d’ajudes en matèria d’indústria de la Conselleria d’Innovació, Indústria, Comerç i Turisme, a través de l’enllaç següent:

<https://portalindustria.gva.es/va/ajudes-convocatories>

Les instruccions i els requisits per a formalitzar electrònicament la sol·licitud general de subvenció estan disponibles en l’enllaç:

<https://cindi.gva.es/va/tramitacion-telematica>

3. Tant la sol·licitud com les declaracions responsables que cal presentar haurà de firmar-les electrònicament l’empresa o l’entitat, utilitzant per a això el seu certificat de persona jurídica, el certificat electrònic de representació de persona jurídica, emés per qualsevol de les entitats admeses pel portal electrònic de la Generalitat, o amb el certificat digital de la persona representant de l’empresa o entitat que conste en el Registre de representants de la Generalitat.

4. En les sol·licituds normalitzades, a través del tràmit telemàtic, hauran d’introduir-se expressament les següents dades i declaracions:

a) Dades de domiciliació bancària, que, en tot cas, s’han d’indicar en l’apartat “Dades bancàries” del formulari web de sol·licitud general de subvenció del tràmit telemàtic. A més, s’ha de fer el tràmit telemàtic denominat «Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat», en el cas que no s’hagen presentat les dades de domiciliació bancària amb anterioritat davant la Generalitat Valenciana o si, amb posterioritat, eixes dades han experimentat qualsevol variació. El tràmit mencionat està disponible en l’enllaç següent:

<https://www.gva.es/va/inicio/procedimientos?id_proc=22019>

b) Declaració responsable de totes les ajudes obtingudes per l’empresa o l’entitat per als mateixos costos presentats per a esta subvenció, a fi de comprovar que no s’incomplix la prohibició d’altres ajudes establida en la lletra d, apartat 4, del resolc sèptim d’esta convocatòria. Les ajudes acollides al RGEC, podran acumular-se amb qualsevol altra ajuda estatal, sempre que estes mesures d'ajuda es referisquen a costos subvencionables identificables diferents.

c) Declaració responsable que l’empresa o l’entitat no està incursa en cap de les prohibicions per a obtindre la condició de beneficiària establides en l’article 13, apartats 2, 3 i 3 bis de la Llei 38/2003, de 17 de novembre, general de subvencions.

5. Juntament amb la sol·licitud, formalitzada amb declaracions responsables i les dades anteriors, s’hauran de presentar necessàriament, a través del tràmit telemàtic, els següents documents annexos:

a) En el cas d’empreses, una nota informativa expedida pel Registre Mercantil, o un document oficial equivalent per al cas de cooperatives i societats laborals, expedida amb data no superior a un mes d’antelació a la sol·licitud de la subvenció, en què s’indiquen els següents epígrafs registrals relatius a la sol·licitant: dades generals, capital social, persones administradores/càrrecs, persones apoderades, inscripcions, depòsits de comptes. Si hi figuren inscrites situacions especials, hauran de constar explicades en la nota informativa o caldrà aportar una nota addicional sobre este aspecte, fet que serà obligatori en el cas de situacions concursals.

b) Exclusivament en els casos següents, serà necessari que les empreses aporten, juntament amb la nota registral anterior, un informe de la Seguretat Social sobre la situació del codi de compte de cotització, que no podrà tindre una antiguitat superior a un mes des de la data de presentació de la sol·licitud, i haurà de contindre un CNAE amb 4 dígits que coincidisca amb algun dels inclosos en el grup C de la Classificació nacional d’activitats (CNAE-2009):

i. En el cas que en la nota informativa del Registre Mercantil presentada no conste expressament un codi CNAE amb almenys 4 dígits en cap dels seus apartats.

ii. En el cas que el CNAE que conste en la nota informativa no coincidisca amb algun dels inclosos en el grup C de la Classificació nacional d’activitats (CNAE-2009), o aquell siga diferent del de l’activitat industrial per a la qual l’empresa sol·licita l’ajuda.

iii. En el cas de les empreses industrials amb forma jurídica de cooperatives o societats laborals que no estiguen inscrites en el Registre Mercantil.

c) En el cas d’associacions, haurà d’aportar:

i. Acta de constitució de l’entitat sol·licitant i dels estatuts vigents o, si és el cas, declaració de vigència degudament firmada.

ii. Certificat, emés amb una antelació màxima a la sol·licitud de subvenció d’un mes, en el qual s’acredite la situació de l’entitat i la vigència de la seua inscripció en el registre cor-responent.

iii. Actes i principals acords adoptats per l’assemblea general anual de l’entitat sol·licitant en els exercicis 2021, 2022 i 2023.

d) Model normalitzat de memòria descriptiva del projecte per al qual se sol·licita l’ajuda, que contindrà almenys tots els apartats, les descripcions, les dades i les justificacions establits en l’annex I d’esta convocatòria, així com l'import del finançament públic necessari per al projecte, de conformitat amb el que s'establix en l'article 6.2 del RGEC, en relació amb els costos que s'acullen a este i l'import del finançament assumit per la pròpia sol·licitant dels diferents costos per règim d'ajudes i altres costos diferenciables que formen part del mateix projecte i no siguen subvencionables. Esta memòria serà l’únic referent per a aplicar els criteris de valoració, per la qual cosa l’absència o la formalització incompleta o deficient d’esta, així com una memòria difícil de comprendre, generaran una menysvaloració del projecte o fins i tot podran suposar una denegació de la sol·licitud, sense necessitat de requeriment per part de la Direcció General d’Indústria per a millorar-la o formalitzar-la degudament.

e) Model normalitzat de taula de costos estimats, amb el desglossament anual detallat del pressupost subvencionable, concretant el marc normatiu comunitari al qual s’acullen estos.

f) Exclusivament per a les entitats que realitzen activitats econòmiques que, d’acord amb la normativa comptable, no puguen presentar compte de pèrdues i guanys abreujat, i per a acreditar el compliment dels terminis legals de pagament tal com exigix l’article 13.3 bis de la Llei general de subvencions, haurà d’aportar, juntament amb la sol·licitud, un dels documents següents:

i. Certificat emés per un auditor/a inscrit en el Registre oficial d’auditors de comptes que continga una transcripció desglossada de la informació en matèria de pagaments descrita en la memòria dels últims comptes anuals auditats, quan d’eixos comptes es desprenga que almenys el 90 % de les factures de proveïdors emeses a l’entitat sol·licitant durant l’exercici auditat, s’han pagat dins del termini màxim establit en la normativa de morositat. Este certificat serà vàlid fins que s’auditen els comptes anuals de l’exercici següent.

ii. En cas que no siga possible emetre el certificat al qual es referix l’apartat anterior, «Informe de procediments acordats», elaborat per l’auditor/a inscrit en el Registre oficial d’auditors de comptes, que, segons la revisió d’una mostra representativa de les factures pendents de pagament a proveïdors de l’entitat a una data de referència, no superior a un mes de la data de l’emissió de l’informe, concloga sense la detecció d’excepcions al compliment dels terminis de pagament de la Llei 3/2004, de 29 de desembre, o en el cas que se’n detecten, estes no impedisquen assolir el nivell de compliment del 90%. Este informe tindrà una validesa de 6 mesos des de la data de referència.

g) Exclusivament en el cas que la sol·licitant denegue expressament en la seua sol·licitud l’autorització a la Direcció General d’Indústria, perquè obtinga de manera directa, a través de certificats electrònics, l’acreditació del compliment d’obligacions tributàries i davant de la Seguretat Social, en els termes que preveuen els articles 18 i 19 del Reial decret 887/2006, de 21 juliol, pel qual s’aprova el Reglament de la Llei 38/2003, de 17 de novembre, general de subvencions, haurà d’annexar els certificats que es detallen a continuació:

i) De l’Agència Estatal d’Administració Tributària, el certificat que acredite que la sol·licitant està al corrent de les obligacions tributàries.

ii) De la Tresoreria General de la Seguretat Social, el certificat acreditatiu que la sol·licitant està al corrent en el compliment de les obligacions amb la Seguretat Social.

iii) De l’Agència Tributària Valenciana, el certificat acreditatiu que la sol·licitant no té deutes de naturalesa tributària amb la Generalitat.

Els certificats expedits per les administracions tributàries i per la Seguretat Social tindran una validesa de sis mesos des de la data d’expedició, d’acord amb el que establix l’article 23.3 del Reial decret 887/2006, pel qual s’aprova el Reglament de la Llei 38/2003, de 17 de novembre, general de subvencions. La Direcció General d’Indústria podrà requerir la sol·licitant si la informació obtinguda presenta alguna incidència.

h) Model normalitzat de declaració responsable d'ostentar la condició de PIME. En el cas d'empreses associades o vinculades, a més hauran d’aportar degudament emplenats els annexos i fitxes corresponents inclosos en el propi model.

i) Model de declaracions responsables i resum de dades bàsiques de les actuacions en què consten les dades següents:

i. CNAE principal de la sol·licitant, amb almenys 4 dígits, i, si és el cas, CNAE secundaris.

ii. Totes les ajudes *de minimis*  concedides com a única empresa o entitat per a qualsevol projecte i independentment dels costos subvencionats, durant els últims tres anys, calculats de data a data. El moment en què ha de considerar-se concedida una ajuda *de minimis*  és aquell en què es reconega a l’empresa el dret legal a rebre l’ajuda, amb independència de la data de pagament de l’ajuda *de minimis*  a l’empresa o l’entitat. Només es podran concedir noves ajudes *de minimis*  després que l’Administració haja comprovat que això no donarà lloc al fet que l’import total de les ajudes concedides a la beneficiària com a única empresa o entitat sobrepasse el límit màxim de 300.000 euros durant els últims 3 anys des de la concessió, calculats de data a data.

iii. Si és una empresa o entitat que, d’acord amb la normativa comptable, pot presentar compte de pèrdues i guanys abreujat, d’acord amb el que disposa l’article 13.3 bis de la Llei general de subvencions.

iv. Criteris de preferència per als casos d’empat de puntuació d’acord amb el que establix l’annex II d’esta resolució, quan concórreguen en la sol·licitant en la data de presentació de la sol·licitud d’ajudes. La falta de formalització d’algun d’estos apartats s’entendrà com que l’empresa sol·licitant no reunix estos criteris de desempat, sense que calga cap requeriment d’esmena per part de la Direcció General d’Indústria.

v. Resum dels gastos subvencionables, desglossant l’import total pressupostat sense IVA i respectant en tot cas els límits que establix el resolc sèptim.

vi. Declaració responsable que l’empresa o l’entitat disposa de les autoritzacions administratives preceptives, està inscrita en els registres públics pertinents i complix els requisits exigits per les disposicions que li són aplicables; que està al corrent en el compliment de la Llei 6/2014, de 25 de juliol, de prevenció, qualitat i control ambiental d’activitats a la Comunitat Valenciana; que complix les precisions de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d’abril, per a la igualtat entre dones i hòmens; que està al corrent en el compliment del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social, i que l’empresa o l’entitat complix els terminis de pagament que preveu la Llei 3/2004 de 29 de desembre, per la qual s’establixen mesures de lluita contra la morositat en les operacions comercials.

vii. Declaració responsable que l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.

6. Seran inadmeses directament, i excloses de la baremació, sense necessitat de requeriment previ d’esmena, les sol·licituds que no acrediten adequadament el compliment de tots els requisits per a obtindre la subvenció. Especialment, es considerarà que no complixen el requisit de la vinculació industrial les sol·licituds d’empreses que no l’acrediten adequadament per:

a) La no presentació de la nota del Registre Mercantil, del Registre de cooperatives o del Registre de societats laborals, o la no presentació de l’informe de la Seguretat Social, en els casos en què siga exigible per concórrer un dels casos previstos en la lletra b) de l’apartat 5 del resolc nové.

b) La no constància expressa en la nota registral, o en l’informe de la Seguretat Social en els casos en què siga exigible, d’un CNAE que coincidisca amb algun dels de la llista de l’annex I d’esta convocatòria.

c) La nul·la o insuficient explicació en la memòria de la vinculació directa a un dels sectors previstos en la convocatòria.

*Dècim. Termini de presentació de sol·licituds*

1. El termini de presentació de sol·licituds serà des del 19 de juliol fins al 12 d’agost de 2024, tots dos dies inclosos. Només s’admetran les sol·licituds que s’hagen gravat en el registre electrònic de la Generalitat fins a les 23:59:59 hores de l’últim dia del termini de presentació (hora oficial peninsular espanyola).

2. L’avaluació de les sol·licituds es farà exclusivament sobre la informació aportada en la memòria durant el període d’admissió de sol·licituds i no s’admetran millores, addicions o substitucions de les memòries, ni de la informació aportada juntament amb estes, posteriors al venciment de termini màxim de presentació, per tractar-se de procediments de concessió en concurrència competitiva. Pel mateix motiu anterior, la falta de presentació de la memòria descriptiva dins del període d’admissió de sol·licituds no serà un defecte corregible, per la qual cosa no es requerirà a les sol·licitants l’esmena, l’aportació o la millora, i s’acordarà d’ofici la inadmissió de la sol·licitud per la impossibilitat d’avaluar l’expedient.

*Onzé. Esmena de sol·licituds*

1. Quan la sol·licitud no reunisca els requisits que assenyala la Llei 39/2015 d’1 d’octubre, del procediment administratiu comú de les administracions públiques, o no s’adjunte la documentació que, d’acord amb esta resolució, resulte corregible i es considere necessària per a resoldre, es requerirà a l’empresa o l’entitat que, en el termini de 10 dies hàbils, esmene la falta o adjunte els documents requerits, amb la indicació que, si no ho fa, es considerarà que desistix de la petició, amb una resolució prèvia que caldrà dictar en els termes previstos en l’esmentada legislació bàsica. L’aportació de la documentació corresponent es realitzarà a través del procediment telemàtic de presentació de la sol·licitud, apartat “Esmena”:

<https://www.gva.es/va/inicio/procedimientos?id_proc=22771>

2. La notificació electrònica dels actes administratius produirà efectes jurídics, ja que esta via és obligatòria per a les persones jurídiques. De conformitat amb l’article 43 de la Llei 39/2015, d’1 d’octubre, del procediment administratiu comú de les administracions públiques, i amb l’article 54 del Decret 220/2014, la pràctica de la notificació electrònica es farà, amb caràcter general, per compareixença electrònica, de la manera següent:

a) La sol·licitant, o la persona representant degudament registrada, accedirà al contingut de l’actuació administrativa corresponent a través de la seu electrònica de la Generalitat. Prèviament, s’enviarà un avís de notificació de caràcter informatiu per correu electrònic a l’adreça facilitada en la sol·licitud, que li comunicarà l’existència d’una notificació, així com la pàgina web a la qual cal accedir per a obtindre-la.

b) Este avís de notificació haurà d’especificar, a més de les dades que permeten la identificació de la notificació, de conformitat amb el que disposa la Llei 39/2015, d’1 d’octubre, del procediment administratiu comú de les administracions públiques, que transcorreguts deu dies naturals a partir de la data de posada a disposició de la notificació sense que s’hi accedisca, això equivaldrà al rebuig de la notificació a l’efecte previst en la normativa legal vigent, llevat que d’ofici o a instàncies de la destinatària es comprove la impossibilitat tècnica o material de l’accés.

c) La notificació contindrà la identificació de l’òrgan administratiu que efectua la notificació, la referència a la classe de document que es notifica, el número d’expedient al qual es referix i la data i el registre d’eixida.

d) Si l’empresa o l’entitat accepta la notificació en el termini atorgat, podrà accedir als documents objecte d’esta, que també tindran format per a impressió.

e) Es deixarà constància de l’acceptació o el rebuig de la notificació electrònica en el termini atorgat en l’expedient administratiu, fet que produirà els efectes que preveu la Llei 39/2015, d’1 d’octubre, del procediment administratiu comú de les administracions públiques.

*Dotzé. Criteris de valoració de les sol·licituds*

1. El procediment de concessió de les subvencions es tramitarà en règim de concurrència competitiva, mitjançant la comparació de totes les sol·licituds admeses, segons els criteris, les puntuacions, les regles, els llindars mínims i els criteris de desempat que indiquen els annexos I, II i III d’esta resolució, i s’establirà una priorització entre les que hagen aconseguit almenys la puntuació mínima de 50 punts i sense que la llista prioritzada puga superar, en cap cas, el crèdit pressupostari total de la convocatòria.

2. No obstant això, quan l’import de la subvenció proposat per la comissió d’avaluació per a una empresa siga inferior a l’ajuda sol·licitada per esta, amb motiu d’insuficiència de crèdit pressupostari, es podrà instar la sol·licitant que reformule la sol·licitud per a ajustar els compromisos i les condicions a la subvenció atorgable. Una vegada l’empresa accepte la reformulació, es remetrà a l’òrgan competent perquè dicte la resolució. En tot cas, la reformulació de sol·licituds haurà de respectar l’objectiu, les condicions i la finalitat de la subvenció, així com els criteris de valoració establits.

3. En cas que el crèdit pressupostari disponible en la convocatòria siga suficient per a atendre totes les sol·licituds que hagen assolit almenys la puntuació mínima de 50 punts, no serà necessari fixar orde de prelació entre les que reunisquen els requisits establits en la convocatòria.

4. En cas que el crèdit pressupostari disponible en la convocatòria siga insuficient per a atendre totes les sol·licituds que hagen assolit almenys la puntuació mínima de 50 punts, la comissió d’avaluació podrà formular una llista de reserva igualment prioritzada tal com s’indica a continuació:

La llista de reserva s'iniciarà, per la primera entitat exclosa de l'ajuda amb nota de tall més alta, seguida per la següent entitat amb la segona nota de tall més alta, i així successivament. Per tant, l'ordenació de les entitats es realitzarà de major a menor puntuació i, quan s'obtinga la mateixa puntuació, per criteris de desempat en l'orde establit en l'annex II de la convocatòria.

*Tretzé. Comissió d’avaluació*

De conformitat amb el que disposa l’article 24 de les bases reguladores, la comissió d’avaluació elevarà a la persona titular de la Direcció General d’Indústria les corresponents propostes de concessió d’ajudes, amb la determinació de les seues quanties, així com, si és el cas, de denegació d’ajudes, de desistiment o inadmissió de sol·licituds, amb menció expressa dels motius concurrents en cada cas.

*Catorzé. Resolució de concessió*

1. Es delega en la Direcció General d’Indústria la resolució estimatòria o desestimatòria de les sol·licituds d’estes ajudes, així com la inadmissió de les sol·licituds que no reunisquen els requisits necessaris i el desistiment d’estes per no esmenar adequadament en el termini concedit o per altres motius.

2. El termini màxim per a resoldre i notificar la resolució serà de sis mesos, a comptar de la finalització del termini de presentació de sol·licituds establit en esta convocatòria.

3. Transcorregut el termini esmentat abans sense que s’haja notificat una resolució expressa, les interessades podran considerar desestimades les seues sol·licituds per silenci administratiu. Tot això sense perjuí que subsistisca l’obligació legal de l’Administració de resoldre expressament sobre la petició formulada.

4. En aplicació de l’article 45.1.b de la Llei 39/2015, d’1 d’octubre, del procediment administratiu comú de les administracions públiques, la resolució del procediment de concessió es notificarà a les empreses o les entitats interessades mitjançant la publicació en el Diari Oficial de la Generalitat Valenciana. També es publicarà en la pàgina web de la Conselleria d’Innovació, Indústria, Comerç i Turisme, i en la Base de dades nacional de subvencions, en compliment del que establix sobre publicitat de subvencions la Llei 38/2003, de 17 de novembre, general de subvencions.

5. La resolució estimatòria de la concessió haurà de contindre els aspectes següents:

a) La relació de les sol·licitants a les quals es concedix la subvenció.

b) Quantia de l’ajuda concedida i gasto total subvencionable. En el cas de subvenció a projectes plurianuals, i atenent el ritme d’execució programat del projecte subvencionat en la documentació que s’adjunta a la sol·licitud, es determinarà la distribució de l’import total de l’ajuda i dels costos subvencionables per a cada una de les anualitats de vigència de la subvenció, i es condicionarà el pagament a l’existència de crèdit adequat i suficient en el pressupost de la Generalitat en exercicis futurs.

c) Condicions generals i condicions particulars de concessió de l’ajuda.

d) Forma de pagament.

e) Termini de presentació de la documentació justificativa de la subvenció, si és el cas, per a cada anualitat.

f) Publicitat a realitzar per la beneficiària de l’ajuda concedida.

g) Règim de recursos.

6. Si a conseqüència de possibles renúncies a les subvencions concedides, minoracions de les ajudes concedides o d’altres circumstàncies posades de manifest amb posterioritat a la resolució de concessió es produïxen augments sobrevinguts de la disponibilitat pressupostària, es podrà dictar una resolució de concessió addicional, sense necessitat d’obrir un nou període de presentació de sol·licituds, seguint l’orde establit en la llista de reserva, una vegada excloses les empreses que no estiguen al corrent de les obligacions tributàries i de Seguretat Social, i les que, amb un requeriment previ, no confirmen expressament que realitzaran la inversió per a la qual hagen sol·licitat l’ajuda. La resolució de concessió addicional podrà establir un termini màxim de justificació més ampli dins de l’exercici 2024, i no podrà superar en cap cas la nova disponibilitat pressupostària.

*Quinzé. Resolució d’incidències i supòsits de modificació de la subvenció*

1. Es deleguen en la Direcció General d’Indústria les resolucions que preveu l’article 27 de les bases reguladores.

2. La beneficiària haurà de realitzar el projecte objecte de subvenció tal com es descriga en la sol·licitud i en la memòria corresponent, i de manera que es complisca la finalitat de l’ajuda, respectant en la mesura que siga possible els costos indicats en la memòria descriptiva i en la taula de costos, pels imports que s’especifiquen en esta, excepte una justificació adequada. Si durant l’execució del projecte es produïxen circumstàncies excepcionals que modifiquen el seu desenvolupament previst, la beneficiària haurà de sol·licitar electrònicament a la direcció general amb competències en matèria d’indústria, dins del termini establit en la resolució de concessió, l’autorització de les modificacions del projecte, que s’entendrà concedida en cas que no es notifique la resolució en el termini d’un mes des de la sol·licitud.

3. Les sol·licituds d’autorització de la modificació en cap cas podran suposar un increment en l’import de l’ajuda concedida, ni dels percentatges màxims subvencionables aplicables a cada règim d'ajuda. No s’admetrà cap modificació de l’actuació subvencionada que comprometa el fi per al qual es va concedir l’ajuda o quan, com a resultat d’esta modificació, la valoració del projecte haja resultat inferior. Només per circumstàncies extraordinàries es podran admetre modificacions degudament justificades, el resultat de les quals reduïsca més del 50 % l’import del pressupost aprovat del projecte inicial.

*Setzé. Justificació i pagament de les ajudes*

1. Les beneficiàries hauran de presentar la documentació justificativa de l’execució dels projectes objecte de la subvenció en els següents terminis màxims:

– Justificació de l’execució realitzada en 2024: fins al 5 de desembre de 2024.

– Justificació de l’execució de 2025: fins al 5 de desembre de 2025.

– Justificació de l’execució de 2026: fins al 7 de desembre de 2026.

2. Les beneficiàries hauran de presentar la documentació justificativa de l’execució dels projectes objecte de la subvenció mitjançant el tràmit telemàtic que es concretarà en la resolució de concessió d’ajudes.

3. La documentació justificativa que caldrà presentar és la següent:

a) Model normalitzat de l’informe d’empresa auditora de comptes, degudament formalitzat en tots els apartats i firmat electrònicament per esta.

b) Model normalitzat de taula de costos realitzats i efectivament pagats amb motiu del projecte d’inversió subvencionat, que es considerarà com a compte justificatiu, i haurà d’estar firmat electrònicament per la beneficiària i, optativament, per l’empresa auditora de comptes.

c) Model normalitzat de memòria tecnicoeconòmica, en el qual es justifique el compliment dels fins i les activitats realitzades, així com el finançament dels diferents costos per règim d'ajudes i altres costos diferenciables que formen part del mateix projecte i no siguen subvencionables, en atenció al que s'establix en l'article 30.4 de la Llei 38/2003, de 17 de novembre.

d) Només en cas que la beneficiària haja denegat expressament l’autorització a la Direcció General d’Indústria perquè obtinga de manera directa, a través de certificats electrònics, l’acreditació del compliment d’obligacions tributàries i davant de la Seguretat Social, haurà d’aportar, a més, els certificats que detalla el punt 5, apartat g, del resolc nové d’esta resolució.

4. La Direcció General d’Indústria podrà requerir la informació addicional que, en cada cas, estime necessària per a acreditar el compliment de les condicions imposades en la concessió de la subvenció.

*Desseté. Pagament de l’ajuda*

1. El pagament de l’ajuda es realitzarà amb la justificació prèvia per l’entitat o empresa beneficiària de la realització del projecte, íntegrament o en les fases anuals aprovades del projecte, i comprovació de l’Administració, d’acord amb la sol·licitud presentada i en els termes establits en la resolució de concessió.

El pagament quedarà condicionat al fet que existisca constància, per part de l'òrgan instructor, que cada entitat beneficiària complix els requisits establits en esta convocatòria, així com els assenyalats en l'article 34 de la Llei 38/2003, de 17 de novembre.

2. Després de la revisió de la documentació justificativa i la seua esmena, si és el cas, per part de l’empresa beneficiària, la Direcció General d’Indústria reconeixerà l’obligació i proposarà el pagament de la subvenció en l’import que corresponga amb càrrec a la línia S0166 del programa pressupostari 722A00, capítol VII, de l’exercici 2024. En els mateixos termes, els pagaments de les successives fases anuals es realitzaran amb càrrec a la mateixa línia dels esmentats programa i capítol pressupostari dels exercicis 2025 i 2026.

3. No podrà fer-se el pagament de l’ajuda fins que no s’haja verificat que la beneficiària estiga al corrent en el compliment de les obligacions tributàries i davant de la Seguretat Social, o tinga la condició de subjecte deutor per resolució de procedència de reintegrament. Sense perjuí d’això, podrà fer-se el pagament de la subvenció des del moment que l’òrgan competent de l’Administració de la Generalitat haja notificat a la persona deutora del reintegrament l’inici de l’expedient de compensació de deutes corresponent, amb vista a la seua extinció completa.

4. En les subvencions de projectes plurianuals es faran abonaments a compte en els termes i les condicions previstos en l’article 171 de la Llei 1/2015, d’hisenda pública, del sector públic instrumental i de subvencions; en l’article 57.3 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i d’acord amb la distribució per anualitats de la quantia concedida, atenent el ritme d’execució del projecte subvencionat, que s’aprove en la resolució de concessió. La imputació a cada exercici es farà amb l’aportació prèvia de la justificació equivalent a la quantia que corresponga.

*Dihuité. Minoració i reintegrament de les ajudes*

1. Correspondrà la revocació de les ajudes, amb pèrdua parcial o total del dret al cobrament de la subvenció i, si és el cas, el reintegrament de les ajudes concedides, amb reembossament de les quantitats ja percebudes i l’exigència dels interessos de demora des del moment del pagament, en els supòsits en què les beneficiàries incomplisquen les obligacions i els requisits que s’establixen en la present convocatòria i en les bases reguladores, especialment en els casos següents:

a) Incompliment dels fins per als quals es va concedir la subvenció.

b) Incompliment de la realització del projecte aprovat, dels gastos subvencionables, de les condicions, de la posada en funcionament del projecte, dels requisits de la convocatòria o de la resolució de concessió.

c) Justificació nul·la o insuficient de la subvenció dins del termini previst.

d) Concessió amb posterioritat a la presentació de la sol·licitud d’altres ajudes públiques per als mateixos costos subvencionables o comprovació posterior de la superació del límit màxim d’ajudes *de minimis*  en els tres anys anteriors, o altres requisits derivats de la normativa d’ajudes d’estat.

e) En els casos en què concórrega alguna de causes de reintegrament que establix l’article 37 de la Llei general de subvencions.

f) Incompliment de la normativa ambiental i social que arreplega la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana, del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d’abril, per a la igualtat entre dones i hòmens.

g) Incompliment del compromís de transparència establit en el resolc denové, pel qual, de conformitat amb el que establix l’article 21 del Decret 118/2022, de 5 d’agost, del Consell, totes les entitats beneficiàries que perceben una subvenció per esta convocatòria hauran d’informar-ne, publicant en un apartat específic i d’accés permanent del seu portal web l’import de la subvenció concedida, així com una referència genèrica de les finalitats per a les quals s’ha concedit l’ajuda, publicitat que hauran de mantindre durant 5 anys des de la data de fi de justificació.

h) Incompliment dels compromisos de caràcter social, ambiental o d’altra classe assumits per la beneficiària.

i) El que preveu este apartat serà aplicable, igualment, de conformitat amb l’article 29.5 de la Llei 38/2003, de 17 de novembre, general de subvencions, quan els incompliments hagen sigut a causa de l’actuació dels tercers subcontractats per la persona beneficiària.

2. Quan en la fase de justificació de la subvenció l’import total admés com a subvencionable del projecte subvencionat arribe almenys al 50% del pressupost aprovat inicial, o al 70% del pressupost del projecte modificat amb autorització prèvia, la minoració es calcularà proporcionalment a la part del projecte que no complix els fins, que no s’ha executat o que no s’ha justificat.

3. En el cas que la beneficiària justifique, en qualsevol de les categories de gasto, un import inferior a l’aprovat en la concessió per a eixa mena de cost, no s’admetrà la compensació entre diferents tipus de costos aprovats, i l’import de l’ajuda es reduirà en la quantia corresponent. Sí que s’admetrà la compensació entre diferents costos admesos dins de la mateixa categoria de gastos en el mateix o diferent règim d’ajudes.

4. A l’efecte del que disposen els apartats anteriors, es considerarà que s’ha produït un incompliment total, que comporta la revocació de la subvenció i, si és el cas, el reintegrament total de l’ajuda pagada, més els interessos de demora des del pagament de la subvenció, en els casos següents:

a) Modificació no autoritzada d’alguna de les característiques essencials del projecte aprovat.

b) Execució o justificació inferior al 50% de l’import del pla aprovat inicial, o al 70% del pressupost del projecte modificat amb autorització prèvia en cada anualitat.

c) Alteració substancial de les finalitats per a les quals es va concedir la subvenció.

5. Es delega en la Direcció General d’Indústria la resolució per la qual s’acorde la minoració, la revocació o el reintegrament de les ajudes, que haurà d’ajustar-se a les previsions que contenen la Llei general de subvencions, el reglament de desplegament d’esta i l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

6. El pla de control al qual s’aculla esta convocatòria inclourà expressament, dins de les actuacions de comprovació material i com a part del control de qualitat, la verificació del compliment de la normativa social i ambiental i dels compromisos de transparència que s’hagen establit i dels compromisos assumits per la persona beneficiària.

*Denové. Informació i publicitat*

De conformitat amb el que establix l’article 21 del Decret 118/2022, de 5 d’agost, del Consell, s’establix com a compromís de transparència que totes les entitats beneficiàries que perceben una subvenció per esta convocatòria hauran d’informar-ne, publicant en un apartat específic del seu portal web l’import de la subvenció concedida, així com una referència genèrica del projecte d’inversió per al qual s’ha concedit l’ajuda. La informació s’haurà de mantindre publicada en el portal web almenys durant 5 anys comptats des de la data límit de justificació de les ajudes. Igualment, s’haurà d’informar del suport de la Conselleria en tot el material físic, gràfic, informàtic o audiovisual relacionat amb les actuacions subvencionades (carpetes, cartelleria, bàners en webs, notes de premsa, campanyes en xarxes socials, vídeos, pantalles enrotllables i estands, correus electrònics informatius, invitacions a participar en les actuacions, accions de difusió, informes o estudis entregables finals, etc.). El compliment d’estes obligacions de publicitat es justificarà davant de l’empresa auditora i el seu incompliment total o parcial podrà considerar-se com a justificació insuficient de la subvenció, amb les conseqüències jurídiques que establix el resolc dihuité d’esta resolució.

*Vinté. Recursos*

Contra la present resolució, que posa fi a la via administrativa, podrà interposar-se potestativament, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, un recurs de reposició davant del mateix òrgan que l’haja dictada, en el termini d’un mes a comptar des de l’endemà de la seua publicació en el Diari Oficial de la Generalitat Valenciana, o bé directament recurs un contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l’endemà de la seua publicació en el Diari Oficial de la Generalitat Valenciana, de conformitat amb el que preveu l’article 46 de la Llei 29/1998, de 13 de juliol, reguladora de la jurisdicció contenciosa administrativa.

*Vint-i-uné. Tractament de dades de caràcter personal*

1. La participació en la present convocatòria comportarà el tractament de dades de caràcter personal de les persones sol·licitants per part de la Conselleria d’Innovació, Indústria, Comerç i Turisme, que serà la responsable del tractament, el qual es realitzarà amb la finalitat exclusiva d’atendre la sol·licitud presentada d’acord amb el que s’establix en la convocatòria, en les bases reguladores, la Llei 38/2003, de 17 de novembre, general de subvencions, i la seua normativa de desplegament, i supletòriament en la Llei 39/2015, d’1 d’octubre, del procediment administratiu comú de les administracions públiques.

2. Les dades personals arreplegades procediran de les sol·licituds presentades per les interessades o pels seus representants, i es podrà accedir en la següent adreça web al Registre d’activitats de tractament:

<https://cindi.gva.es/documents/141608636/794529291/RATGEN004.pdf>.

3. Les persones sol·licitants tenen els drets següents:

a) A sol·licitar l’accés a les seues dades personals, la rectificació o la supressió d’estes, la limitació del seu tractament o a oposar-s’hi, i per a exercir els drets haurà de presentar un escrit davant de la Subsecretaria de la Conselleria d’Innovació, Indústria, Comerç i Turisme. Haurà d’especificar quin d’estos drets sol·licita que se satisfaça, i si no autoritza l’obtenció de dades d’identitat de la persona sol·licitant o, si és el cas, de la persona representant legal, haurà d’aportar la corresponent documentació acreditativa de la identitat i la representació. També es podran exercir els drets de manera telemàtica en l’enllaç següent:

<https://www.gva.es/va/inicio/procedimientos?id_proc=19276>

b) Reclamació davant de l’Agència Espanyola de Protecció de Dades.

Si les persones interessades entenen que s’han vist perjudicades pel tractament o en l’exercici dels seus drets, poden presentar una reclamació davant l’Agència Espanyola de Protecció de Dades a través de la seu electrònica accessible a través de la pàgina web <https://www.aepd.es/.>

c) Delegat/ada de protecció de dades.

En tot cas, les persones sol·licitants podran contactar amb el delegat/ada de protecció de dades de la Generalitat Valenciana a través de:

Adreça electrònica: pia@aip.pt

Adreça postal: passeig de l’Albereda, 16 - 46863 València

d) Més informació de protecció de dades

<https://www.gva.es/downloads/publicados/PR/TEXTO_INFORMACION_ADICIONAL_V.pdf>

*Vint-i-dosé. Verificació de dades*

1. D’acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, de règim jurídic del sector públic, l’òrgan gestor podrà verificar les dades manifestades per les persones interessades amb la finalitat de comprovar-ne l’exactitud.

2. La potestat de verificació inclou verificar la identitat de la persona sol·licitant o, si és el cas, de la representant legal, i consultar les dades següents, que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s’aplica la regla *de minimis*, i que la persona sol·licitant no està inhabilitada per a percebre subvencions.

ANNEX I

*Criteris i regles d’avaluació de projectes*

L’avaluació de les sol·licituds es farà aplicant els criteris i les regles que es descriuen a continuació per a cada un dels següents apartats obligatoris de la memòria descriptiva:

0. Fonamentació dels requisits establits en el resolc primer, de la convocatòria (no puntuable, encara que excloent en cas d'insuficiència)

Haurà de justificar-se el caràcter estratègic del projecte mitjançant la motivació de la concurrència de dos o més de les circumstàncies enumerades en el resolc primer de la convocatòria.

I. Descripció de l’empresa o l’entitat (màxim: 10 punts)

Es valora amb un màxim de 10 punts l’aportació d’informació sobre els aspectes següents:

|  |  |
| --- | --- |
| Camp d’informació | Contingut |
| Antecedents, evolució i dades econòmiques  (màxim: 4 punts) | Explicar com i quan es va constituir l’empresa (1 punt), evolució de l’empresa i de la seua propietat, la seua estructura accionarial actual i la seua possible pertinença a grups empresarials (1 punt), i aportació de dades econòmiques actuals (ocupacions, vendes, beneficis, exportacions) i la seua variació en els últims 5 anys (màx.: 2 punts). |
| Activitats industrials  (màxim: 4 punts) | Descriure les activitats industrials que realitza o realitzarà l’empresa, amb una identificació específica dels centres de producció, els canals de distribució i els sectors destinataris (màx.: 3 punts), així com llistar les principals referències, productes fabricats o servicis oferits (pot aportar-se enllaç web) (màx.: 1 punt). |
| Experiència en l’activitat projectada (màxim: 2 punts) | Explicar l’experiència industrial de l’empresa, i indicar el nombre d’anys realitzant l’activitat relacionada amb el projecte pel qual es presenta la sol·licitud (0 punts si l’experiència és menys de 5 anys; 1 punt si és entre 5 i 10 anys; 2 punts si és més de 10 anys). |

  

II. Motivació, viabilitat i descripció tècnica del projecte (màxim: 40 punts / llindar mínim: 15 punts)

Es valorarà, fins amb un màxim de 40 punts, l’aportació de la informació següent:

|  |  |
| --- | --- |
| Camp d’informació | Contingut |
| Estratègia i motius del projecte  (màxim: 3 punts) | Descriure detalladament els principals motius estratègics que han portat a prendre la decisió de realitzar el projecte (màx.: 2 punts), així com els motius que han portat a la selecció dels concrets actius o servicis a subvencionar (1 punt). |
| Descripció tècnica del projecte  (màxim: 30 punts) | Descriure tècnicament el projecte, i detallar de manera detallada i individual cada un dels costos sol·licitats (màxim de 25 punts si es descriuen adequadament tots els costos inclosos en la taula de costos estimats). S’obtindran fins a 5 punts addicionals en cas que es descriguen adequadament com es connectaran els costos detallats amb la línia de producció final, i s’aportarà, si és el cas, un pla comprensible de distribució dels actius sol·licitats, així com documentació tècnica, pressupostos, ofertes o documents per encàrrec. |
| Viabilitat econòmica  (màxim: 4 punts) | Justificar les possibles fonts de finançament (màx.: 1 punt), la viabilitat econòmica del projecte (màx.: 2 punts), i detallar el període en què s’espera recuperar la inversió (màx.: 1 punt). |
| Pla de treball i adequació de recursos  (màxim: 3 punts) | Identificar en un cronograma, almenys trimestral i anualitzat, les etapes i les activitats del pla de treball (màx.: 1 punt). Especificar els mitjans tècnics, humans i els proveïdors disponibles per a dur a terme el projecte durant les diferents etapes (màx.: 1 punt), així com l’adequació i la capacitat dels recursos esmentats en relació amb el projecte (màx.: 1 punt). |

  

No se supera el llindar mínim si la suma de les puntuacions no arriba als 15 punts, per la qual cosa el projecte resultarà desestimat i no es podrà optar a la subvenció.

III. Justificació del caràcter estratègic del projecte (màxim: 40 punts)

Es valorarà, fins amb un màxim de 40 punts, l’aportació de la informació següent:

|  |  |  |
| --- | --- | --- |
| Camp d’informació | Contingut | |
| Impuls sectors emergents  (màxim: 7 punts) | Es valorarà la justificació adequada i l’aportació d’informació i dades creïbles que acrediten que tant l’empresa o l’entitat beneficiària com el projecte proposat tenen les característiques necessàries per a liderar un creixement significatiu dels sectors emergents de la indústria aeroespacial, la valorització de materials, l’aprofitament de la biomassa, la generació d’hidrogen verd o la producció de semiconductors. | |
| Generació d’ocupació  indefinida  (10 punts) | S’obtindran els punts següents segons les ocupacions indefinides directes a generar pel projecte a la Comunitat Valenciana, entre 2024 i 2026:    |  |  |  | | --- | --- | --- | | |  |  | | --- | --- | | 150 a 175: 1 punt  176 a 200: 2 punts  201 a 225: 3 punts  226 a 250: 4 punts  251 a 275: 5 punts | 276 a 300: 6 punts  301 a 325: 7 punts  326 a 350: 8 punts  351 a 400: 9 punts  Més de 400 ocupacions: 10 punts | | | |
| Externalitats positives  (màxim: 7 punts) | Es valorarà la justificació adequada i l’aportació d’informació i dades creïbles que acrediten que tant l’empresa o l’entitat beneficiària com el projecte proposat tenen les característiques necessàries per a generar externalitats positives de gran rellevància sobre l’activitat industrial (nova activitat industrial al territori, innovació que afecte tot el sector, l’atracció d’inversió estrangera rellevant, la relocalització al nostre territori d’activitats que s’havien deslocalitzat, o altres externalitats positives degudament justificades). | |
| Gran inversió  (màxim: 10 punts) | 10 M€ a 20 M€: 2 punts  Més de 20 M€ a 30 M€: 4 punts  Més de 30 M€ a 40 M€: 6 punts | Més de 40 M€ a 50 M€: 8 punts  Més de 50 M€: 10 punts |
| Descarbonització  (màxim: 6 punts) | Es valorarà la justificació adequada i l’aportació d’informació i dades creïbles que acrediten que tant l’empresa o l’entitat beneficiària com el projecte proposat tenen les característiques necessàries per a impulsar un avanç substancial en la descarbonització dels processos productius en un o diversos sectors industrials de la Comunitat Valenciana. S’obtindrà més puntuació amb l’aportació de xifres comparatives, informes externs o certificats justificatius dels avanços en la descarbonització que produirà el projecte. | |

  

IV. La contribució a la solució de problemes socials (màxim: 10 punts)

Es considerarà que un projecte contribuïx a la solució de problemes socials quan es justifique adequadament que suposa:

|  |  |
| --- | --- |
| Camp d’informació | Contingut |
| Lluita contra la despoblació  (5 punts) | S’atorgaran 5 punts si la ubicació de les inversions o els projectes és en municipis amb el risc de despoblació, d’acord amb l’annex V. |
| Oportunitats per a persones amb diversitat funcional  (màxim: 3 punts) | Es valorarà que l’empresa acredite que fomenta l’ocupació de persones amb diversitat funcional d’alguna de les formes següents:  1. Contractació d’un percentatge de persones amb diversitat funcional sobre el total de la plantilla superior al mínim exigible (1 punt). L’acreditació es realitzarà mitjançant l’aportació dels contractes de les persones amb diversitat funcional i declaració responsable justificativa que supera el mínim exigible.  2. Inclusió, en la seua cadena de subministrament, de productes i/o servicis de centres especials d’ocupacions situades a la Comunitat Valenciana (1 punt). L’acreditació es realitzarà mitjançant l’aportació dels contractes de servicis amb centres especials d’ocupació de la sol·licitant o les seues proveïdores.  3. Formalització de contractes d’enclavaments laborals amb centres especials d’ocupació (1 punt). L’acreditació es realitzarà mitjançant l’aportació dels contractes d’enclavaments laborals. |
| Suport a projectes socials (màxim: 2 punts) | Es valorarà exclusivament l’acreditació de suports econòmics realitzats per les sol·licitants a projectes o entitats sense ànim de lucre que es destinen a l’atenció de persones vulnerables, durant l’exercici 2023 i fins a la presentació de la sol·licitud.   |  |  | | --- | --- | |  | 0,5 punts d’aportacions inferiors a 1.000 € |     |  |  | | --- | --- | |  | 1 punt per aportacions entre 1.000 € i 3.000 € |     |  |  | | --- | --- | |  | 1,5 punts per aportacions entre 3.001 € i  5.000 € |     |  |  | | --- | --- | |  | 2 punts per aportacions superiors a 5.000 €. | |
|  | Es valoraran només aportacions acreditades mitjançant certificats emesos per les entitats sense ànim de lucre que es justifiquen adequadament que es dediquen a l’atenció de persones vulnerables (dones víctimes violència de gènere, menors tutelats, majors, immigrants, persones sense llar, persones amb diversitat funcional o discapacitat, minories ètniques, exreclusos, etc.). |

  

ANNEX II

Resolució d’empats

En aplicació del que preveu l’apartat 5 de la base 25 de les bases reguladores per a la concessió d’ajudes per a impulsar la competitivitat industrial sostenible de la Comunitat Valenciana, se seleccionen els següents criteris de desempat per a determinar l’orde de prioritat entre sol·licituds que hagen obtingut la mateixa puntuació, que s’aplicaran de manera consecutiva:

1. Les sol·licituds de les empreses o les entitats que tinguen la qualificació d’entitat valenciana socialment responsable.

2. Les sol·licituds de les empreses o les entitats que acrediten mesures concretes de corresponsabilitat i conciliació de la vida personal, laboral i familiar, que superen el que s’establix legalment.

3. Les sol·licituds que s’hagen presentat abans de manera completa. Es consideraran com a hora i data d’entrada, al mer efecte de desempat, les sol·licituds completes, acompanyades de tota la documentació exigida en esta convocatòria. En cas que s’haja requerit a la sol·licitant que esmene la sol·licitud, es considerarà com a data per al desempat la d’entrada de la documentació requerida, sempre que esta la considere completa la Direcció General d’Indústria.

ANNEX III

Intensitats d’ajudes segons cost i article RGEC

> Costos acollits a l’art. 14 RGEC: Ajudes a la inversió regional


|  |  |  |
| --- | --- | --- |
| *Grandària de l’empresa* | *Quantia màxima de l’ajuda inversions*  *en zones assistides art. 107.3.**c)**TFUE* | *Import màxim d’ajuda*  *per beneficiària i projecte* |
| Petita empresa | 35% dels costos subvencionables | 12,38 M€  per a costos subvencionables igual o superiors a 110 milions € |
| Mitjana empresa | 25% dels costos subvencionables |
| Gran empresa | 15% dels costos subvencionables |

  

> Costos acollits a l’art. 25 RGEC: Ajudes per a projecte R+D


|  |  |  |  |
| --- | --- | --- | --- |
| *Grandària de l’empresa* | *Quantia màxima de l’ajuda*  *sense col·laboració efectiva o àmplia difusió resultats* | *Quantia màxima de l’ajuda*  *amb col·laboració efectiva o àmplia difusió resultats (\*)* | *Import màxim d’ajuda per beneficiària i projecte* |
| Petita empresa | 75% costos investigació industrial  50% costos de desenvolupament experimental  70% costos d’estudis viabilitat | 80% costos investigació industrial  60% costos de desenvolupament experimental  70% costos d’estudis viabilitat | 35 M€  Investigació industrial  25 M€  Desenvolupament experimental  8,25 M€  Estudis viabilitat |
| Mitjana empresa | 65% costos investigació industrial  40% costos de desenvolupament experimental  60% costos d’estudis viabilitat | 75% costos investigació industrial  50% costos de desenvolupament experimental  60% costos d’estudis viabilitat |
| Gran empresa | 55% costos investigació industrial  30% costos de desenvolupament experimental  50% costos d’estudis viabilitat | 65% costos investigació industrial  40% costos de desenvolupament experimental  50% costos d’estudis viabilitat |

  


(\*) Requisit: que el projecte implique una col·laboració efectiva o que els resultats del projecte es difonguen àmpliament per mitjà de conferències, publicacions, bases de lliure accés o programes informàtics gratuïts o de font oberta.


> Costos acollits a l’art. 36 RGEC (Inversions en protecció mediambiental)


|  |  |  |
| --- | --- | --- |
| *Grandària de l’empresa* | *Quantia màxima de l’ajuda inversions en zones assistides art. 107.3.**c)**TFUE* | *Import màxim d’ajuda* |
| Petita empresa | 65% dels costos subvencionables | 25/30 milions d’euros per beneficiària i projecte |
| Mitjana empresa | 55% dels costos subvencionables |
| Gran empresa | 45% dels costos subvencionables |

  

> Costos acollits a l’art. 38 RGEC: (Inversions eficiència energètica)


|  |  |  |
| --- | --- | --- |
| Grandària de l’empresa | Quantia màxima de l’ajuda inversions en zones assistides art. 107.3.*c)*  TFUE | Import màxim d’ajuda |
| Petita empresa | 55% dels costos subvencionables | 10 milions d’euros per beneficiària i projecte |
| Mitjana empresa | 45% dels costos subvencionables |
| Gran empresa | 35% dels costos subvencionables |

  

> Costos acollits a l’art. 41 RGEC: (Inversions producció energia de fonts renovables)


|  |  |  |
| --- | --- | --- |
| *Grandària de l’empresa* | *Quantia màxima de l’ajuda inversions en zones assistides*  *art. 107.3.**c**) TFUE* | *Import màxim d’ajuda* |
| Petita empresa | 50% / 65% dels costos subvencionables | 15 milions d’euros  per beneficiària i projecte |
| Mitjana empresa | 40% / 55% dels costos subvencionables |
| Gran empresa | 30% / 45% dels costos subvencionables |

  

> Costos acollits a l’art. 47 RGEC: (Inversions eficiència l’ús de recursos i circularitat)


|  |  |  |
| --- | --- | --- |
| *Grandària de l’empresa* | *Quantia de l’ajuda inversions en zones assistides art. 107.3.**c)**TFUE* | *Import màxim d’ajuda* |
| Petita empresa | 65% dels costos subvencionables | 30 milions d’euros  per beneficiària i projecte |
| Mitjana empresa | 55% dels costos subvencionables |
| Gran empresa | 45% dels costos subvencionables |

  

> Costos acollits a l’art. 49 RGEC: (Ajudes per a estudis i servicis de consultoria mediambiental i energètica)


|  |  |  |
| --- | --- | --- |
| *Grandària de l’empresa* | *Quantia de l’ajuda inversions en zones assistides art. 107.3.**c)**TFUE* | *Màxim d’ajuda* |
| Petita empresa | 80% dels costos subvencionables | 15 milions d’euros  per beneficiària i projecte |
| Mitjana empresa | 70% dels costos subvencionables |
| Gran empresa | 60% dels costos subvencionables |

  

ANNEX IV

*Requisits específics de les inversions i costos*

I. Costos acollits a l’article 14 RGEC: Ajudes a la inversió regional

A) Tipus d’inversions subvencionables

1. Seran subvencionable les següents inversions inicials realitzades a la Comunitat Valenciana per empreses que tinguen la categoria de pimes:

> *a*) La inversió en actius materials i immaterials relacionada amb un o diversos dels objectius següents:

1. La creació d’un nou establiment.

2. L’ampliació de la capacitat d’un establiment existent.

3. La diversificació de la producció d’un establiment en productes o servicis que anteriorment no es produïen o prestaven en este; o

4. una transformació fonamental del procés global de producció del producte o productes o de la prestació global del servici o servicis afectats per la inversió en l’establiment.

> *b*) Una adquisició d’actius pertanyents a un establiment que ha tancat o que hauria tancat si no haguera sigut adquirit.

2. Seran subvencionables les següents inversions inicials que creen una nova activitat econòmica a la Comunitat Valenciana per empreses que tinguen la categoria de grans empreses:

> *a*) La inversió en actius materials i immaterials relacionada amb una de les activitats següents o amb les dos:

1. La creació d’un nou establiment.

2. La diversificació de l’activitat d’un establiment, sempre que la nova activitat no siga una activitat idèntica ni similar a la realitzada prèviament en l’establiment.

*b*) L’adquisició d’actius pertanyents a un establiment que ha tancat o que hauria tancat si no haguera sigut adquirit, sempre que la nova activitat que haja de dur-se a terme utilitzant els actius adquirits no siga igual o similar a la realitzada en l’establiment abans de l’adquisició.

Respecte a la creació o adquisició d’establiments, el beneficiari haurà de confirmar que no s'ha traslladat a l'establiment en el qual tindrà lloc la inversió inicial per a la qual se sol·licita l'ajuda en els dos anys anteriors a la sol·licitud de l'ajuda, i comprometre's a no fer-ho durant un període de dos anys des que s'haja completat la inversió inicial per a la qual se sol·licita l'ajuda.

Pel que fa als compromisos contrets abans del 31 de desembre de 2019, tota pèrdua de llocs de treball en la mateixa activitat o en una activitat similar, en un dels establiments inicials del beneficiari en l'Espai Econòmic Europeu, que es produïsca entre l'1 de gener de 2020 i el 30 de juny de 2021 no es considerarà un trasllat en el sentit de l'article 2, punt 61 bis, del RGEC.

3. No es considera inversió inicial la mera adquisició de les accions d’una empresa o una inversió de substitució.

B) Costos subvencionables

1. Seran subvencionables tots els costos d’inversió en actius materials i immaterials. Els costos d’adquisició de terrenys només seran subvencionables fins a un màxim del 10% del total dels costos admesos com a subvencionables.

Una vegada finalitzada, la inversió haurà de mantindre's en la zona de què es tracte durant almenys cinc anys, o tres anys en el cas de pimes. Això no impedirà la substitució d'instal·lacions o equips que hagen quedat obsolets o s'hagen avariat dins d'este període. sempre que l'activitat econòmica es mantinga en la zona de què es tracte durant el període mínim.

2. Els actius adquirits hauran de ser nous, excepte per a les pimes o en el cas de l’adquisició d’un establiment que ha tancat o hauria tancat si no haguera sigut adquirit, que podran ser de segona mà.

3. Els costos relatius a l’arrendament d’actius materials també seran subvencionables, però hauran de tindre’s en compte les condicions següents:

1. En el cas de terrenys i edificis, l’arrendament haurà de mantindre’s un mínim de 5 anys després de la data de finalització de la inversió.

2. En el cas de les instal·lacions o maquinària, l’arrendament haurà de constituir un arrendament financer i incloure l’obligació que la beneficiària de l’ajuda adquirisca l’actiu al final del contracte d’arrendament.

4. En el cas de l’adquisició d’actius d’un establiment que ha tancat o que hauria tancat si no haguera sigut adquirit, únicament es prendran en consideració els costos de l’adquisició d’actius a tercers no relacionats amb l’empresa compradora. L’operació tindrà lloc en condicions de mercat. Quan ja s’haja concedit ajuda per a l’adquisició d’actius abans de la seua compra, els costos d’estos actius hauran de deduir-se dels costos subvencionables relacionats amb l’adquisició d’un establiment. Quan una persona integrant de la família de la propietària inicial o una persona ocupada es faça càrrec d’una petita empresa, no s’aplicarà la condició que els actius s’hagen d’adquirir a tercers no relacionats amb la compradora.

5. En el cas d’ajudes concedides a grans empreses per a una transformació fonamental en el procés de producció, els costos subvencionables hauran de superar l’amortització dels actius relatius a l’activitat que es modernitzarà en els tres exercicis fiscals anteriors.

6. En el cas d’ajudes concedides per a una diversificació d’un establiment existent, els costos subvencionables hauran de superar com a mínim el 200% del valor comptable dels actius que es reutilitzen, registrats en l’exercici fiscal anterior a l’inici dels treballs.

7. Els actius immaterials seran admissibles per al càlcul dels costos d’inversió si s’utilitzaran exclusivament en l’establiment beneficiari de l’ajuda, s’adquirixen en condicions de mercat a tercers no relacionats amb la compradora, són amortitzables i s’inclouen en els actius de l’empresa beneficiària i estaran associats amb el projecte al qual es destina l’ajuda durant almenys cinc anys, o tres anys en el cas de les pimes. En el cas de les grans empreses, els costos dels actius immaterials únicament seran subvencionables fins a un límit del 50% del total dels costos d’inversió subvencionables del projecte per a la inversió inicial. En el cas de les PIMES, serà subvencionable el 100% dels costos dels actius immaterials.

8. Tota inversió inicial empresa per la mateixa beneficiària (a escala de grup) en un període de tres anys comptats a partir de la data d’inici dels treballs en una altra inversió que rep ajuda en la mateixa província es considerarà part d’un projecte d’inversió únic.

9. La beneficiària de les ajudes haurà d’aportar una contribució financera mínima del 25% dels costos subvencionables, bé a través dels seus propis recursos, bé mitjançant finançament extern exempt de qualsevol tipus d’ajuda pública.

II. Costos acollits a l’article 25 RGEC: Ajudes projectes R+D

A) Projectes subvencionables

1. Seran subvencionables els projectes d’investigació i desenvolupament que pertanguen íntegrament a una o diverses de les categories següents, segons les definicions d’estes de l’article 2 de l’RGEC:

> *a*) Investigació industrial.

> *b*) Desenvolupament experimental.

> *c*) Estudis de viabilitat.

2. En cas que no s’assigne o s’acredite clarament algun cost a una categoria de gasto, s’aplicarà a este la intensitat d’ajuda més reduïda de les establides en l’RGEC.

B) Costos subvencionables

1. Els costos subvencionables dels projectes d’investigació i desenvolupament s’assignaran en la memòria i en la taula de costos a una categoria específica de les anteriors, i seran els següents:

*a*) Els costos de personal investigador, personal tècnic i altre personal auxiliar, en la mesura que estiguen dedicats al projecte.

*b*) Els costos de l’instrumental i el material, en la mesura i durant el període en què s’utilitzen per al projecte; en cas que l’instrumental i el material no s’utilitzen en tota la seua vida útil per al projecte, únicament es consideraran subvencionables els costos d’amortització corresponents a la duració del projecte, calculats d’acord amb els principis comptables generalment acceptats.

*c*) Els costos d’edificis i terrenys, en la mesura i durant el període en què s’utilitzen per al projecte; pel que fa als edificis, únicament es consideraran subvencionables els costos d’amortització corresponents a la duració del projecte, calculats d’acord amb els principis comptables generalment acceptats; en el cas dels terrenys, seran subvencionables els costos de traspàs comercial o els costos de capital en què efectivament s’haja incorregut.

*d*) Els costos d’investigació contractual, coneixements i patents adquirits o obtinguts per llicència de fonts externes en condicions de plena competència, així com els costos de consultoria i servicis equivalents destinats de manera exclusiva al projecte.

*e*) Els gastos generals i altres gastos d’explotació addicionals, incloent-hi els costos de material, subministraments i productes similars, que es deriven directament del projecte.

*f*) En els estudis de viabilitat seran costos subvencionables els costos de l’estudi.

2. En cas que no s’assignen en la sol·licitud uns costos a una categoria concreta de gasto, o no quede degudament justificada la pertinença a la categoria assignada, s’aplicarà a estos la intensitat d’ajuda del desenvolupament experimental.

III. Costos acollits a l’article 36 RGEC: Inversions en protecció del medi ambient, incloent-hi la descarbonització

A) Tipus d’inversions subvencionables:

1. Seran subvencionables les inversions per a la protecció del medi ambient, incloent-hi les destinades a la reducció i l’eliminació de gasos d’efecte d’hivernacle, excepte les següents:

1. Les mesures per a les quals els articles 36 bis, 36 ter i 38 a 48 de l’RGEC establisquen normes més específiques.

2. Les inversions en equips, maquinària i instal·lacions de producció industrial que utilitzen combustibles fòssils, incloent-hi les que utilitzen gas natural. Això s’entén sense perjuí de la possibilitat de concedir ajudes per a la instal·lació de components afegits que milloren el nivell de protecció mediambiental d’equips, maquinària i instal·lacions de producció industrial disponibles, i en este cas la inversió no tindrà com a resultat l’ampliació de la capacitat de producció ni un consum de combustibles fòssils més elevat.

2. Sí que seran subvencionables també les inversions següents:

1. Les inversions en equips i maquinària que utilitzen hidrogen i les infraestructures que el transporten, en la mesura que l’hidrogen utilitzat o transportat es considere hidrogen renovable.

2. Les inversions en equips i maquinària que utilitzen combustibles derivats de l’hidrogen, el contingut d’energia del qual procedisca de fonts renovables diferents de la biomassa i que s’han produït de conformitat amb les metodologies establides per als combustibles líquids i gasosos renovables d’origen no biològic per al transport en la Directiva (UE) 2018/2001 i els seus actes d’execució o delegats.

3. Les inversions en instal·lacions, equips i maquinària que produïsquen o utilitzen hidrogen generat a partir d’electricitat i encara que no siga considerat hidrogen renovable, així com en el cas de les infraestructures específiques que es construïsquen per a un usuari o xicotet grup d’usuaris identificats prèviament i que s’adapten a les seues necessitats (infraestructures específiques), també les inversions en instal·lacions, equips i maquinària que transporten eixe hidrogen, sempre que puga demostrar-se que l’hidrogen electrolític produït, utilitzat o transportat aconseguix reduir les emissions de gasos d’efecte d’hivernacle al llarg del cicle de vida d’almenys el 70% en relació amb uns combustibles fòssils de referència de 94 g CO2eq/MJ. Per a determinar la reducció de les emissions de gasos d’efecte d’hivernacle al llarg del cicle de vida prevista en el present paràgraf, les emissions de gasos d’efecte d’hivernacle vinculades a la producció d’electricitat utilitzada per a produir hidrogen seran determinades per la unitat de generació marginal en la zona d’oferta en la qual estiga situat l’electrolitzador en els períodes de liquidació dels desviaments en els quals l’electrolitzador consumisca electricitat de la xarxa.

En els casos previstos en les lletres *a)*  i *b)*  anteriors, només s’utilitzarà, es transportarà o es produirà hidrogen que reunisca les condicions establides en estes al llarg del cicle de vida de la inversió, i la beneficiària haurà de presentar amb la sol·licitud un compromís a este efecte.

B) Finalitat de les inversions

1. Les inversions han de permetre l’execució d’un projecte que redunde en un increment de la protecció mediambiental de les activitats de la beneficiària, en qualsevol d’estos casos:

1. Superant les normes de la Unió vigents, independentment de l’existència de normes nacionals obligatòries més estrictes que les de la Unió.

2. A falta de normes de la Unió Europea.

3. Amb la finalitat de complir normes de la Unió que s’hagen adoptat però que encara no estiguen en vigor, sempre que la inversió per a la qual es concedisca l’ajuda es realitze i s’acabe almenys díhuit mesos abans de la data d’entrada en vigor de la norma en qüestió.

2. En el cas dels projectes relacionats amb infraestructures específiques, o amb l’hidrogen descrit en el punt 2, la calor residual o el CO2, o que incloguen una connexió a una infraestructura energètica en relació amb l’hidrogen esmentat, la calor residual o el CO2, l’increment de la protecció mediambiental també podrà derivar-se de les activitats d’una altra entitat que participe en la cadena d’infraestructura.

3. No es concediran ajudes en cas que les inversions es realitzen perquè les empreses es limiten a complir les normes vigents de la Unió.

4. Les inversions en captura i transport de CO2 hauran de complir les següents condicions acumulatives:

*a*) La captura i/o el transport de CO2, incloent-hi els elements individuals de la cadena de CAC o CUC, s’integraran en una cadena de CAC i/o CUC completa.

*b*) El valor actual net (VAN) del projecte d’inversió al llarg del seu cicle de vida serà negatiu; a l’efecte del càlcul del VAN del projecte, es tindran en compte els costos evitats de les emissions de CO2.

*c*) Els costos subvencionables seran exclusivament els costos d’inversió addicionals derivats de la captura de CO2 procedent d’una instal·lació emissora de CO2 (instal·lació industrial o central elèctrica), o directament de l’aire ambient, així com de l’emmagatzematge intermedi i del transport de les emissions de CO2 capturades.

5. Quan la inversió siga per reduir o evitar les emissions directes, l’ajuda no haurà de limitar-se a desplaçar les emissions en qüestió d’un sector a un altre i haurà d’aconseguir reduccions globals de les emissions objectiu; en particular, quan l’objectiu de l’ajuda siga reduir les emissions de gasos d’efecte d’hivernacle, l’ajuda no haurà de limitar-se a desplaçar estes emissions d’un sector a un altre i haurà d’aconseguir reduir-les globalment.

C) Costos subvencionables per a calcular l’ajuda

1. Els costos subvencionables seran els costos addicionals d’inversió determinats mitjançant la comparació dels costos de la inversió amb els d’una hipòtesi de contrast sense ajuda, o de la manera següent:

*a*) Quan la hipòtesi de contrast consistisca a realitzar una inversió menys respectuosa amb el medi ambient que corresponga a la pràctica comercial normal en el sector o l’activitat de què es tracte, els costos subvencionables consistiran en la diferència entre els costos de la inversió per a la qual es concedix l’ajuda estatal i els costos de la inversió menys respectuosa amb el medi ambient.

*b*) Quan la hipòtesi de contrast consistisca en el fet que es realitze la mateixa inversió en un moment posterior, els costos subvencionables consistiran en la diferència entre els costos de la inversió per a la qual es concedix l’ajuda estatal i el valor actual net dels costos de la inversió posterior, actualitzats al moment en què es duria a terme la inversió que rep l’ajuda.

*c*) Quan la hipòtesi de contrast consistisca a mantindre en funcionament les instal·lacions i els equips existents, els costos subvencionables consistiran en la diferència entre els costos de la inversió per a la qual es concedix l’ajuda estatal i el valor actual net de les inversions en el manteniment, reparació i modernització de les instal·lacions i els equips existents, actualitzats al moment en què es duria a terme la inversió que rep l’ajuda.

*d*) En el cas dels equips subjectes a contractes d’arrendament, els costos subvencionables consistiran en la diferència en el valor actual net entre l’arrendament de l’equip per al qual es concedix l’ajuda estatal i l’arrendament de l’equip menys respectuós amb el medi ambient que s’arrendaria en absència de l’ajuda; els costos d’arrendament no inclouran els costos relacionats amb el funcionament de l’equip o la instal·lació (costos de combustible, assegurances, manteniment, altres béns fungibles), amb independència de si formen part del contracte d’arrendament o no.

2. En totes les situacions enumerades en el punt 6, la hipòtesi de contrast correspondrà a una inversió amb una capacitat de producció i un cicle de vida comparables que complisca les normes de la Unió que ja estiguen en vigor. La hipòtesi de contrast serà creïble a la llum dels requisits legals, les condicions del mercat i els incentius generats pel règim de comerç de drets d’emissió de la UE.

3. Quan la inversió per a la qual es concedix l’ajuda estatal consistisca en la col·locació d’un component afegit a una instal·lació ja disponible i per a la qual no hi haja una inversió de contrast menys respectuosa amb el medi ambient, els costos subvencionables seran el total dels costos d’inversió.

4. Quan la inversió per a la qual es concedix l’ajuda estatal consistisca en la construcció de la infraestructura específica, en relació amb l’hidrogen del punt 2, la calor residual o el CO2, que resulte necessari per a permetre l’increment del nivell de protecció mediambiental, els costos subvencionables seran el total dels costos d’inversió.

5. Els costos de construcció o millora d’instal·lacions d’emmagatzematge no seran subvencionables, a excepció de les instal·lacions d’emmagatzematge d’hidrogen renovable i d’hidrogen cobert per l’apartat 1 ter, paràgraf segon, de l’article 36 de l’RGEC.

6. Els costos que no estiguen directament vinculats a la consecució d’un nivell més elevat de protecció mediambiental no seran subvencionables.

7. Si la sol·licitant ho indica expressament així en la seua memòria, l’import de l’ajuda es calcularà com la diferència entre els costos d’inversió directament vinculats a la consecució d’un nivell més elevat de protecció mediambiental i el benefici d’explotació de la inversió. El benefici d’explotació es deduirà dels costos subvencionables *ex ante*  sobre la base de previsions realistes i es verificarà *ex post*  mitjançant un mecanisme de reembossament, i caldrà detallar clarament en la memòria la manera com s’ha calculat l’ajuda que se sol·licita.

8. No obstant això el que disposa l’apartat 8, lletres *a)*  a *d)*, i l’apartat 14, els costos subvencionables es podran determinar sense la identificació d’una hipòtesi de contrast si la sol·licitant així ho indica expressament en la seua memòria. En este cas, els costos subvencionables seran els costos d’inversió directament vinculats a la consecució d’un nivell més elevat de protecció mediambiental i les intensitats d’ajuda aplicables i les primes establides es reduiran en un 50%.

IV) Costos acollits a l’article 38 RGEC: Inversions eficiència energètica

A) Tipus d’inversions subvencionables

1. Seran subvencionables les inversions que permeten a les empreses millorar l’eficiència energètica en àmbits diferents del dels edificis.

2. No es concediran ajudes per a les inversions que es realitzen amb la finalitat de complir normes de la Unió que s’hagen adoptat i estiguen en vigor.

3. Podran concedir-se per a les inversions que es realitzen amb la finalitat de complir normes de la Unió que s’hagen adoptat però que encara no estiguen en vigor, sempre que la inversió es realitze i s’acabe almenys díhuit mesos abans de l’entrada en vigor de la norma.

4. Queden excloses les inversions per a la cogeneració, els sistemes urbans de calefacció i/o refrigeració, així com la instal·lació d’equips d’energia alimentats per combustibles fòssils, incloent-hi el gas natural.

B) Costos subvencionables per a calcular l’ajuda

1. Seran subvencionables els costos d’inversió addicionals necessaris per a assolir un nivell més elevat d’eficiència energètica. Eixos costos es determinaran amb comparació dels costos de la inversió amb els d’una hipòtesi de contrast sense ajuda, de la manera següent:

*a*) Quan la hipòtesi de contrast consistisca a realitzar una inversió amb menys eficiència energètica que corresponga a la pràctica comercial normal en el sector o l’activitat de què es tracte, els costos subvencionables consistiran en la diferència entre els costos de la inversió per a la qual es concedix l’ajuda estatal i els costos de la inversió amb menys eficiència energètica.

*b*) Quan la hipòtesi de contrast consistisca en el fet que es realitze la mateixa inversió en un moment posterior, els costos subvencionables consistiran en la diferència entre els costos de la inversió per a la qual es concedix l’ajuda estatal i el valor actual net dels costos de la inversió posterior, actualitzats al moment en què es duria a terme la inversió que rep l’ajuda.

*c*) Quan la hipòtesi de contrast consistisca a mantindre en funcionament les instal·lacions i els equips existents, els costos subvencionables consistiran en la diferència entre els costos de la inversió per a la qual es concedix l’ajuda estatal i el valor actual net de la inversió en el manteniment, la reparació i la modernització de les instal·lacions i els equips existents, actualitzats al moment en què es duria a terme la inversió que rep l’ajuda.

*d*) En el cas dels equips subjectes a contractes d’arrendament, els costos subvencionables consistiran en la diferència en el valor actual net entre l’arrendament de l’equip per al qual es concedix l’ajuda estatal i l’arrendament de l’equip amb menys eficiència energètica que s’arrendaria en absència de l’ajuda; els costos d’arrendament no inclouran els costos relacionats amb el funcionament de l’equip o la instal·lació (costos de combustible, assegurances, manteniment, altres béns fungibles), amb independència de si formen part del contracte d’arrendament o no.

En totes les situacions enumerades en el paràgraf primer, lletres *a)*  a *d)*, la hipòtesi de contrast correspondrà a una inversió amb una capacitat de producció i un cicle de vida comparables que complisca normes de la Unió que ja estiguen en vigor. La hipòtesi de contrast serà creïble a la llum dels requisits legals, les condicions del mercat i els incentius generats pel règim de comerç de drets d’emissió de la UE.

2. Quan la inversió consistisca en una inversió clarament identificable destinada únicament a millorar l’eficiència energètica i per a la qual no hi haja una inversió de contrast amb menys eficiència energètica, els costos subvencionables seran el total dels costos d’inversió, directament vinculats a la consecució d'un nivell més elevat d'eficiència energètica i les intensitats d'ajuda i primes es reduiran en un 50%.

3. Els costos que no estiguen directament vinculats a la consecució d’un nivell més elevat d’eficiència energètica no seran subvencionables.

V) Costos acollits a l’article 41 RGEC: inversions producció energia de fonts renovables

A) Tipus d’inversions subvencionables

1. Són subvencionables les inversions per a la promoció de l’energia procedent de fonts renovables, d’hidrogen renovable i de la cogeneració d’alta eficiència, a excepció de l’electricitat produïda a partir de l’hidrogen renovable.

2. Les inversions per a projectes d’emmagatzematge d’electricitat només seran subvencionables en la mesura que s’acredite que són projectes combinats d’energia renovable i emmagatzematge (*behind-the-meter*, després del comptador), sempre que els dos elements siguen components d’una única inversió o que l’emmagatzematge estiga connectat a una instal·lació d’energies renovables existent. El component d’emmagatzematge absorbirà almenys el 75 % de la seua energia d’instal·lacions de generació d’energia renovable directament connectades, sobre una base anual. Es considerarà que tots els components de la inversió (generació i emmagatzematge) constituïxen un únic projecte integrat a l’efecte de verificar el compliment dels llindars màxims d’ajuda de l’article 4 de l’RGEC. Les mateixes normes seran aplicables a l’emmagatzematge tèrmic connectat directament a una instal·lació de producció d’energia renovable.

3. Les inversions per a la producció i l’emmagatzematge de biocarburants, biolíquids, biogàs (incloent-hi el biometà) i combustible de biomassa seran subvencionables únicament en la mesura que els combustibles subvencionats complisquen els criteris de sostenibilitat i reducció de les emissions de gasos d’efecte d’hivernacle de la Directiva (UE) 2018/2001 i els seus actes d’execució o delegats i s’hagen produït a partir de les matèries primeres enumerades en l’annex IX d’esta directiva. El component d’emmagatzematge obtindrà almenys el 75 % del seu contingut de combustible d’instal·lacions de producció de biocarburants, biolíquids, biogàs (incloent-hi el biometà) i combustible de biomassa connectades directament, sobre una base anual. Es considerarà que tots els components de la inversió (producció i emmagatzematge) constituïxen un únic projecte integrat a l’efecte de verificar el compliment dels llindars establits en l’article 4 de l’RGEC.

4. Les inversions per a la producció d’hidrogen seran subvencionables únicament en el cas de les instal·lacions que produïsquen exclusivament hidrogen renovable. En el cas dels projectes d’hidrogen renovable consistents en un electrolitzador i una o més unitats de generació renovable darrere d’un únic punt de connexió a la xarxa, la capacitat de l’electrolitzador no superarà la capacitat combinada de les unitats de generació renovables. Les ajudes a la inversió podran sufragar infraestructures específiques per al transport o la distribució d’hidrogen renovable, així com instal·lacions per a emmagatzemar-lo.

5. Les inversions per a unitats de cogeneració d’alta eficiència seran subvencionables únicament en la mesura que proporcionen un estalvi d’energia primària global respecte de la producció separada de calor i electricitat de conformitat amb el que disposa la Directiva 2012/27/UE o qualsevol legislació posterior que substituïsca totalment o parcialment este acte.

6. Les inversions en projectes d’emmagatzematge d’electricitat i d’emmagatzematge tèrmic directament connectats amb la cogeneració d’alta eficiència basada en fonts d’energia renovables seran subvencionables.

7. Les inversions per a la cogeneració d’alta eficiència només seran subvencionables si no es destinen a instal·lacions de cogeneració alimentades per combustibles fòssils, amb l’excepció del gas natural en els casos en què es garantisca el compliment dels objectius climàtics per a 2030 i 2050 de conformitat amb la secció 4.30 de l’annex 1 del Reglament delegat (UE) 2021/2139, de la Comissió (62).

8. Les ajudes es concediran en relació amb capacitats recentment instal·lades o renovades. L’import de l’ajuda serà independent de la producció.

B) Costos subvencionables

Seran costos subvencionables els costos totals de la inversió.

VI) Costos acollits a l’article 47 RGEC: Ajudes per a l’eficiència en l’ús dels recursos i per a donar suport a la transició cap a una economia circular

A) Inversions subvencionables

1. Seran subvencionables les inversions següents per a l’eficiència en l’ús dels recursos i la circularitat:

*a*) Les inversions que milloren l’eficiència en l’ús dels recursos a través d’un dels mitjans següents o dels dos:

i) Una reducció neta dels recursos consumits en la producció d’una quantitat donada de producció, en comparació amb un procés de producció ja existent utilitzat pel beneficiari o amb activitats o projectes alternatius que figuren en l’apartat 7 de l’article 47; els recursos consumits inclouran tots els recursos materials consumits amb l’excepció de l’energia, i la reducció es determinarà mesurant o estimant el consum abans i després de l’aplicació de l’ajuda, tenint en compte qualsevol ajust degut a condicions externes que puga afectar el consum de recursos.

ii) La substitució de matèries primeres primàries per matèries primeres secundàries (reutilitzades o valoritzades, incloent-hi les reciclades).

*b*) Les inversions per a la prevenció i la reducció de la generació de residus, la preparació per a la reutilització, la descontaminació i el reciclatge de residus generats pel beneficiari o les inversions per a la preparació per a la reutilització, la descontaminació i el reciclatge de residus generats per tercers i que, d’una altra manera, no s’utilitzarien, s’eliminarien o es tractarien mitjançant una operació de tractament situada més baixa en l’orde de prioritats de la jerarquia de residus a què es referix l’article 4, punt 1, de la Directiva 2008/98/CE, o d’una manera menys eficient en l’ús dels recursos, o donarien lloc a un reciclatge de menys qualitat.

*c*) Les inversions per a l’arreplega, la classificació, la descontaminació, el tractament previ i el tractament d’altres productes, materials o substàncies generats pel beneficiari o per tercers i que, d’una altra manera, no s’utilitzarien o s’utilitzarien de manera menys eficient en l’ús dels recursos.

*d*) Les inversions per a l’arreplega separada i la classificació de residus amb vista a preparar-los per a la reutilització o el reciclatge.

2. No són subvencionables les operacions d’eliminació i valorització de residus amb la intenció de generar energia.

3. Les ajudes no eximiran les empreses que generen residus de qualsevol cost o obligació relacionats amb el tractament de residus que els incumbisquen d’acord amb la legislació de la Unió o nacional, incloent-hi els règims de responsabilitat ampliada del productor, ni dels costos que hagen de considerar-se costos normals per a una empresa.

4. Les ajudes no hauran d’incentivar la generació de residus ni un augment de l’ús de recursos.

5. No seran subvencionables les inversions relatives a tecnologies que constituïsquen una pràctica comercial establida ja rendible a tota la Unió.

B) Costos subvencionables

1. Els costos subvencionables seran els costos d’inversió addicionals determinats comparant els costos totals d’inversió del projecte amb els d’un projecte o una activitat menys respectuós amb el medi ambient, que serà un dels següents:

*a*) Una hipòtesi de contrast que consistisca en una inversió comparable que podria realitzar-se de manera creïble sense ajuda en un procés de producció nou o ja existent i que no assolisca el mateix nivell d’eficiència en l’ús dels recursos;

*b*) Una hipòtesi de contrast que consistisca en un tractament dels residus basat en una operació de tractament situada més baixa en l’orde de prioritats de la jerarquia de residus a què es referix l’article 4, punt 1, de la Directiva 2008/98/CE, o un tractament dels residus o altres productes, materials o substàncies menys eficient en l’ús dels recursos;

*c*) Una hipòtesi de contrast que consistisca en una inversió comparable en un procés de producció convencional que utilitze una matèria primera o un producte primari, si el producte secundari (reutilitzat o valoritzat) és tècnicament i econòmicament substituïble per la matèria primera o el producte primari.

2. En totes les situacions enumerades en el punt 7, lletres *a)*  i *c)*, la hipòtesi de contrast correspondrà a una inversió amb una capacitat de producció i un cicle de vida comparables que complisca les normes de la Unió que ja estiguen en vigor. La hipòtesi de contrast serà creïble a la llum dels requisits legals, les condicions del mercat i els incentius.

3.Quan la inversió consistisca en la instal·lació d’un component afegit a una instal·lació existent, per a la qual no hi haja un equivalent menys respectuós amb el medi ambient, o quan el sol·licitant de l’ajuda puga demostrar que sense l’ajuda no es realitzaria cap inversió, els costos subvencionables seran el total dels costos d’inversió.

4. No es concediran ajudes per a les inversions que es realitzen amb la finalitat de complir normes de la Unió que s’hagen adoptat i estiguen en vigor. Podran concedir-se ajudes per a les inversions que es realitzen amb la finalitat de complir normes de la Unió que s’hagen adoptat però que encara no estiguen en vigor, sempre que la inversió es realitze i s’acabe almenys díhuit mesos abans de l’entrada en vigor de la norma.

VII. Costos acollits a l’article 49 RGEC: Ajudes per a estudis i servicis de consultoria en matèria de protecció del medi ambient i energia

A) Actuacions subvencionables

1. És subvencionable la contractació d’estudis o servicis de consultoria, incloent-hi les auditories energètiques, directament vinculats a inversions a les quals puguen concedir-se ajudes en virtut de la secció 7 de l’RGEC, amb independència que els resultats de l’estudi o el servici de consultoria vagen seguits d’una inversió.

2. No es concediran ajudes per a auditories energètiques efectuades en compliment de la Directiva 2012/27/UE, llevat que l’auditoria energètica s’afija a l’auditoria energètica obligatòria en virtut d’esta directiva.

B) Costos subvencionables

Quan la totalitat de l’estudi o el servici de consultoria es referisca a inversions a les quals puguen concedir-se ajudes en virtut de la secció 7 de l’RGEC, els costos subvencionables seran els costos de l’estudi o el servici de consultoria. Quan només una part de l’estudi o el servici de consultoria es referisca a inversions a les quals puguen concedir-se ajudes en virtut de la present secció, els costos subvencionables seran els costos de la part de l’estudi o el servici de consultoria relacionada amb estes inversions.

ANNEX V

*Municipis amb risc de despoblament en la Comunitat Valenciana*

|  |  |  |  |
| --- | --- | --- | --- |
| Ademuz | Canet lo Roig | Higueras | Tàrbena |
| Aielo de Rugat | Carrícola | Higueruelas | Teresa |
| Aín | Casas Altas | Jalance | Teresa de Cofrentes |
| Albocàsser | Casas Bajas | Jarafuel | Terrateig |
| Alcoletja | Castell de Cabres | Llaurí | Tírig |
| Alcosser (Alcocer de Planes) | Castell de Castells | Llocnou de la Corona | Titaguas |
| Alcublas | Castell de Guadalest, el | Llucena/Lucena del Cid | Todolella |
| Alcudia de Veo | Castellfort | Losa del Obispo | Toga |
| Algimia de Almonacid | Castellnovo | Ludiente | Tollos |
| Almedíjar | Castellonet de la Conquesta | Mata de Morella, la | Torás |
| Almiserá | Castielfabib | Ludiente | Toro, el |
| Almudaina | Castillo de Villamalefa | Matet | Torralba del Pinar |
| Alpuente | Catí | Millares | Torre de les Maçanes, la / Torremanzanas |
| Andilla | Caudete de las Fuentes | Millena | Torre d'En Besora, la |
| Antella | Caudiel | Montán | Torre d'en Domenc, la |
| Arañuel | Cervera del Maestre | Montanejos | Torrebaja |
| Aras de los Olmos | Chelva | Morella | Torrechiva |
| Ares del Maestrat | Chera | Olocau del Rey | Torrella |
| Argelita | Chóvar | Orxa, l'/Lorcha | Tuejar |
| Atzeneta del Maestrat | Chulilla | Otos | Useres, les/Useras |
| Ayódar | Cinctorres | Palanques | Vall d'Alcalà, la |
| Ayora | Cirat | Pavías | Vall de Almonacid |
| Azuébar | Cofrentes | Pedralba | Vall d’Ebo, la |
| Balones | Confrides | Penàgila | Vall de Gallinera |
| Barracas | Cortes de Arenoso | Pina de Montalgrao | Vallanca |
| Bejís | Cortes de Pallás | Pinet | Vallat |
| Bellús | Coves de Vinromà, les | Planes | Vallibona |
| Benafer | Culla | Pobla de Benifassfá, la | Valls |
| Benafigos | Domeño | Portell de Morella | Vall de Almonacid |
| Benagéber | Dos Aguas | Puebla de Arenoso | Venta del Moro |
| Benasau | Espadilla | Puebla de San Miguel | Vilafranca/Villafranca del Cid |
| Benassal | Estubeny | Quatretondeta | Vilanova d'Alcolea |
| Beniardá | Dos Aguas | Quesa | Vilar de Canes |
| Beniarrés | Facheca | Quatretondeta | Villagordo del Cabriel |
| Beniatjar | Famorca | Rossell | Villahermosa del Rio |
| Benifallim | Fanzara | Rugat | Villamalur |
| Benillup | Forcall | Sacañet | Villanueva de Viver |
| Benifato | Fuente la Reina | Sagra | Villar del Arzobispo |
| Benillup | Fuentes de Ayódar | Salzadella, la | Villargordo del Cabriel |
| Benimassot | Gaibiel | San Rafael del Río | Villores |
| Benissuera | Gàtova | Segart | Vistabella del Maestrat |
| Bicorp | Geldo | Sella | Xert |
| Bieniardá | Gestalgar | Sempere | Xodos/Chodos |
| Bufali | Gestalgar | Serratella, la | Yesa, la |
| Bugarra | Gorga | Sierra Engarcerán | Zarra |
| Calles | Granja de la Costera, la | Sinarcas | Zorita del Maestrazgo |
| Camporrobles | Herbers | Sot de Chera | Zucaina |

  

> Font: Ministeri d’Assumptes Econòmics i Transformació Digital i avant.gva.es/es/municipis-avant

  

València, 15 de juliol de 2024

Nuria Montes de Diego

Consellera d'Innovació, Indústria, Comerç i Turisme